Chukiyawu chhijllayañ Utankirinakax janiw jan walt'äwinakax chhijlläwin utjawaykiti sasaw sawiyapxi\nChukiyawu Chhijllayañ Utankirinaka (Jamuqa: BTV)\nJichhürux janiw jan walt’äwinakax utjawaykiti sasaw mama Florencia Larutax arsuwiyi, jupax Chukiyawu Chhijllayir Utankirinakan (TED) irpiriparakiwa. Aka Jach’a Chhijlläwin jaqur sarapxatapatw jupax markachirinakar jallallt’awiyi.\n“Chhijlläw urux khusakiw sarantawiyi, janiw jan walt’äwinakax utjawaykiti. Chukiyawu markachirinakaruw jallallt’añ muntha. Chukiyawu markachirinakax khusak jaqurix sartanxa, ukhamatw Chukiyawu departamentonx kunayman saräwimp apnaqasiñ ch’amachawaytanxa” sasaw yatiyirinakamp aruskipkasax sawiyi./RAR\nChukiyawu departamentonx jilpach jaquñ chiqanakaw jist’antawayxapxi, Chhijllayir Marka Irpirinakamp (OEP) irnaqirinakax imat laphinakampiw chhijllayañ departamento utar jutxasipki sasaw qhanancht’awiyi./RAR


2 Corintios 6 - Holy Bible [Aymara Bible 1997] - (2Cor 6)\nJaniraquiw qhitirus cuna jan walsa lurapcti, uqhamata nanacan luräwinacajjat jan walinac parlasipcañapataqui.\nUcat sipansti takenirus uñacht'ayañ munapjjta chekpachansa nanacajj Diosar sirvirinacäpjjatajja, wali llamp'u chuymampiw t'akhesipjjta, pist'ayasiñanacansa, jan walt'añanacansa.\nJawk'jasinwa carcelar uscuntapjjetu; jakenacan nanac contra ojjotanacapsa, uqhamaraqui wali ch'ama tucuñanacsa pasanipjjaractwa; jan iquini, jan mank'ataraquiw sarnakapjjta.\nucatsti Diosan cheka arunacap jupan ch'amapampi parlapjjatajj laycuraqui, cunatejj chekapäqui ucampipuniw nuwantapjjta, uqhamarac sayt'asipjjaracta.\nHorasasti jan uñt'at jakenacarjamaraquiw uñjapjjetu, ucampis wali uñt'atäpjjtwa; horasajj jiwañar purirjamaraquiw uñjasipjjtjja, ucampis jacasipcaractwa; mutuyataw uñjasipjjta, ucampis janiw jiwayatäpcti.\nLlact'atäpcta ucasa, cusisitaquipunïsipctwa; jan cunanïpcta ucasa, waljaniruraquiw kamiriptayapjjtjja; janis cunanïpctsa ucampis janiw cunas pist'apcaraquituti.\nCorintonquir jilatanaca, chuymanacajjanjja jan cuns imt'asaw take cunsa khan jumanacar parlapjjsma.\nJaniw cunsa jumanacatjja imt'apcsmati; jan ucasti, jumanacaw cunsa nanacatjj imt'asipjjtajja.\nMä awquir uñtataw wawanacarjama achict'apjjsma: cunjämtejj nayajj jumanacarojj take cuns khan parlapjjsmajja, jumanacajj uqhamarac take cunsa khan parlapjjeta.\n¿Cunjämaraqui Cristompi Supayampisti suman sarnakasipjjaspasti? Jan ucajj ¿cunjämaraqui mä iyawsiristi mä jan iyawsirimpejj chicachasispasti?\nJan ucajj ¿mayaquïspacha Diosan templopampi yakha diosanacampejja? Jumanacajj jacquir Diosan templopäpjjtawa, cunjämtï Dios quipcasa sisqui uqhama: “Jupanac taypinwa jacä, uqhamarac sarnakaraquï. Nayajj jupanacan Diosapäyäwa, jupanacasti nayan marcajjaraquïniwa.”\nUcatwa Tatitojj saraquejja: “Mistunjjapjjam jupanac taypita, jupanacat jithektapjjaraquim. K'añu lurañanacsti jan lurapjjamti, nayasti jumanacarojj catokjjapjjämawa.\nJumanacan Awquimäyäwa, jumanacasti wawanacajjäpjjaraquïtawa” siw take ch'aman Diosajja.


Es vital garantizarle a la ciudadanía más seguridad alimentaria, física y jurídica\n04 Octubre 2020\tComenta\nLa seguridad alimentaria, la seguridad ciudadana y la seguridad jurídica son tres aspectos que la sociedad necesita tener garantizados para desarrollar su vida cotidiana y su actividad ...\n10 Junio 2018\tComenta\nFernando Botello, seudónimo Limac, participó del II Concurso de Crítica Amateur de Teatro de La Paz con un trabajo sobre la obra de ...\n18 Diciembre 2017\tComenta\n"Nadie nos advierte de la inversión que hay que hacer como espectadores", dice Andrés Escobar Juárez al referirse a la obra "Chancho" de Chakana Teatro (Santa Cruz). "Y tampoco ...\n30 Octubre 2016\tComenta\nA seis años de Ley 045 contra toda forma de racismo y discriminación, los mecanismos para denunciar discriminación aún no están instalados en Santa Cruz. El ...\n13 Diciembre 2016\tComenta\nA la niña Abigail,En memoria\n05 Septiembre 2016\tComenta\nNo hay rastro ya de los "discas", como la propia gente con discapacidad se denominó, en las calles aledañas a la plaza Murillo de La Paz. Antes de marcharse todos, a principios de ...\nMä waynan artistäñ amtäwipa\nSecundaria ukankayät ukhax awich achil jak’ankayätwa, matemáticas, física ukat química uka matiryanakax nayatakix wali jasakiriwa, walja certificados ukanak katuqt’asitrïtxa, ukampirus amuyujanx arte ukamp sarantañax utjaskakiriwa. Maysatx taqi kunas mayjt’awayxiwa, jichhax akanw agronomía yatintaskta. Kunatï amtajax utjkitu ukax mä qhipurux phuqhasisp ukwa suyt’asktxa.\nAkatjamatawa, janiw munatarjamäkiti\nKimsa masinakpuraw aruskipt’pxta, jiwasanakat waljaniw kuntï yatxatañ munkayatan uka yatxatktanti, jan ukax mä título jikxatañ laykukiw akanktanxa.\nJach’a yatiqañ utan qamañax wali ch’amäspawa\nFoto: Unibol Katari.\nQamas katxatañaw nayrar sartañataki ukhamat jan aynacht’añataki. Urasax ikiñ utat yaqhar turkasiñas wakisiwa, ukhamat jan wali jaqinakamp jan walt’ayasiskañataki.\nPhunchhäwinakax utanakapanw apasiñapa\nNayax uka phunchhäwinakax utanakapan apasisp sasinw sarakta, kawkhantï jaqinakax sarnaqapki ukhanx janiw utjañapakiti, uka kallis avenidas ukax taqininkiwa janiw khitis jupanakankaspas ukham uñjapkaspati.\nCovendo markat Cuyahuani markaru\nWali jayapuniriwa. 5:30 willjata pachatw yatiqañ utar pachapar puriñatakix sarxapxirita. Jawirax asxarkayiriwa, yaqhippachax akkatat khurskatar makhatañatakix janiw yampus utjirikiti, nänakax jacht’asisaw qhiparxapxirïta. Yaqhippachax arutuqix makhatañatakix ch’amamcht’apxirituwa, ukham makhatasinx cuaderno, isi, ququ ukanakx q’al umampix jurintayapxirita.\nVilla Irpoco uksanx quri urqu wakat utjapcha?\nVilla Irpoco uksanx inkanakan luräwinakapaw utjaski. Saräwinakas ukhamarak uka qalat lurat chiqawjas turismo ukarux jach’anchayaspawa.\nTipampa markarux panqar panqar pachax jach’a phunchhäwimpiw purini\n21 uru sata qallta phaxsita, niya panqar panqar pacha qalltkipanx Tipampa ayllunx jach’a phunchhäwiw utji, uka ayllux Jachakachi Omasuyos provinciat pä km sarañan jikxatasi.\nUtjawijarux nayrïr kutiw jaytjawayta\nManq’at awtjirïtu, ukatx mamajax lechón apayaniwaykitüt uka amt’asirïta, niya q’aymtxataynawa, ukat ukhampach manq’t’asirïta.\nChacha amuyun qamäwix apnaqata\nChacha amuyux wila masitaypinx janiw walt’aykiti. Warminakaw uka jisk’achäwinak jilpachax katuqapxi. Kunapachatï mä jikthaptäwis phunchhäwis utjki ukhax kullakanakax nina phayañamp wawanak uñjañampikiw qhiparapxi, chachanakax pilut anatapxi ukhamarak jaxu umanak umapxi ukat machatäxasinx jupanakpuraw kunayman jiskhisipxaraki. Chachanakax warmiruw nuwapxi, jisk’achapxi. Ukatx ukham nuwatas jisk’achatas warminakax yaqhanakax kamsarakitasp sasinx amukiw qhipartapxi, wawanak laykux khitirak qullq churitasp sasinx janiw khitirus yatiyapkiti, ukax janiw chiqakiti, ukampirus wawanakax uka tuqisiw jisk’achaw arunakampix jan walt’ayatapxiwa. Ukatwa, uka chacha amuy apnaqäwirux janiw sapxañasa. Nayan wila masijtaypinx uka uñch’ukisiwx uñjarakiyätwa. Clara, Agronomía, UNIBOL TK jach’a yatiqañ utan yatiqiriwa\nUnibol Jach'a yatiqañ utan arupa, chimpuntäwipa\nYatiqiririnakax uka utt’asïwxatx janiw kamsañs yatipkti. Aka k’umïwix janiw jan walt’ayañatakikiti, jan ukasti (académico ukat administrativo) uksankirinakan wali sum amuyt’apxañanakapatakiw qillqt’ata.\nChahuira markan turkakipäwipa\nWalja achüwinakaw utji, wila masinakax janiw pisin jakañankampkiti. Wali wakiskiriw ukham nayrar sartäwimp jakañaxa; ukampirus kunjams aka tecnología ukamp markanakar jan kuna jan walt’ayasas sarxars ukaw amuyañaraki.\nDakar uñjt’iriw wila masijamp sarapxta\nUka thakhix wali ñiq’ipuninwa, k’añaskux sayantxanw janiw uka ñiq’i taypit mistuñ atxanti. Kawkhanjamtï mistuñ munapkayat ukax aliq iramakirakinwa. K’añaskux mayk’atakw jan jaqukipstkiti.


Jach'a aljañ utanaka (Jamuqa: Llika)\nJichhürut uksarux 7:00 arumirjat 2:00 jayp´ukamaw jach’a aljañ utanakax jist’aratäni, walja jaqin jan phuqhthaptañapatakiw ukham luratäski, jan usu piykatayasiñataki sasaw tata Sergio Weisex yatiyawiyi, jupax Bolivia Jach’a Aljañ Utaninakan (ASOBSUPER) irpiriparakiwa.\n“Irpirinakan amtanakaparjamax, jach’a aljañ utanakax juk’amp pachaw jichhürut uksarux markaspachan jist’aratäni” sasaw El Deber ukankirinakar sawiyi.\nAka phaxsiw 8 uru saraqkipan uka amtax mayjt’ayatäspa, uküruw Qullañ P’iqirix kunjamas utan qhiparatäni ukxatx amtanak uñt’ayani sasaw qhanancht’awiyi.\n“Aka llamayu phaxsit 8 uru saraqkipanw uka amtatx mayamp amuykipt’atäni, uküruw Qullañ P’iqichirix arsuni, kawkhanakans chhijir puriñjamäski ukw kastachani (sinti, tantiyu, juk’a ukhama). Ukatatw, kunayman chiqanakan, municipionakan (aljañ) pachax uñt’ayatäni, ukhamarus ukjakamax taqiniw uka pachpak sarnaqaskañäni” sasaw qhanancht’awiyi.\nAlasirinakan jan usuntapxañapatakix kunjamati munaski ukhamaw jach’a aljañ utanakanx phuqhatäski, kamisti jan usuntañatakix amtanakax utji ukhamarjama sasins qhanancht’awiyarakiwa”/RAR


Salmos 109 - Holy Bible [Aymara Bible 1997] - (Sal 109)\nJach'añchañ Diosay, mayisitajjataquejj janiquiy amuquïmti,\nñankhar jichuntat c'ari lajjraw nayjjat jan walinac parli, c'arinac nayjjat parlapjje,\nuñisisiñ arunacampiw muyuntayapjjetu, ina ch'usat nayatac sayt'apjje.\nMunasiñanïtajj laycojj c'arintapjjetuwa, ucchañcamasti Diosat mayista.\nAsqui luratajjatjja, ñankhampiw cutt'ayapjjetu, munasiñatsti uñisisiñampiw phokhapjjetu.\nÑankha lurir jakeruy taripiripatac ucham, pachpa arjjatiripajj juchañchpan;\ntaripäwin juchañchat uñjaspan, pachpa arjjatiripac juchañchjjpan.\nJacañ urunacapajj juc'aquïpan, yänacapsti yakha jak catuntaspan.\nWawanacapajj wajcha kheparapjjpan, warmipasti ijmaraquïpan.\nWawanacapajj mayjasis muyupjjpan, mank'añ mayjasipjjpan, t'unjat utapat jakonucutäpjjpan.\nKollke mayt'irejj yänacap catuntasjjpan, jan uñt'at jakenac yänacap aparjjapjjpan.\nJan qhitis jupat qhuyapayaspati, janirac wajcha wawanacapat qhuyapayaspati.\nAllchhipan allchhipajj jiwarayatäpan, sutipajj wiñayatac chhaktpan.\nAwquipan ñankha luratanacap Tatitojj amtaspan, taycapan juchapsti janirac pampachpati;\nTatitojj ucanac amjjäsiscacpan, sutipasti oraket chhaktayatäpan.\nJanipuniw jupajj qhuyapayasiñat amtascänti, jan cunan jakeru, mayjasir jakeru, llaquit jakerojj jiwayañataquiw arcnakäna.\nÑankhachañ munirïtap laycojj ñankhachatäpan; asquinac jan munirïtap laycojj asquejj jupat jayancpan.\nÑankhachäwejj isimpjam imjjatpan; puracaparojj umjam ch'ach'antpan, ch'aqhaparus aceiter uñtat mantpan;\nmä isimpjam imjjatpan, wac'amp jiyintatjam t'akhesiypan.\nUqhämay Tatitojj nayamp timasirinacarojj phokhañchpan, nayar c'arintirinacarus luraracpan.\nJumasti, Tatay, sutim laycuy sum uñjita, kollan munasiñamampiy khespiyita.\nNayajj aynacht'at mayjasir jakëtwa, chuymajjas p'aquintataraquiwa;\nch'iwir uñtataw chhaktascta; thayajj t'ijut'ijurjamaw katatitu.\nMank'atjamaw konkorinacajjajj qhathati; mank'atjamasti t'uqharnucstaractwa.\nJaken larusiñaquiw sarnakta, nayar uñjasajj p'eke qhiwisipjje.\nTatit Diosajjay, yanapt'itaya, munasiñam laycuy khespiyita.\nTatay, jupanacajj yatipjjpan, amparamamp take acanac luratama.\nJupanacajj ñankhachapjjetpasa, jumajj asquimay churita. Timanacajjajj aynacht'apjjpan, uywatamasti ucchañcamajj cusispan.\nNayamp timasirinacajj p'enkamp aynacht'apjjpan. ¡P'enkajj isimpjam jupanacar llawuntpan!\nNayasti lacajjampiw Tatitur wiñay yuspagarä, jakenac taypin jupar jach'añchä:\nJupaw jan cunan jakerojj arjjati, juchañchirinacat jacañap khespiyaraqui.


Marka irpirinakamp metodista yupaychäwininakampix laphinak irnaqañatak rixt'awiyapxi\nEvo Morales Jilïr Irpirimp metodista yupaychäwininakampiw Chukiyawun jikisiwiyapxi (Jamuqa: UCP)\nMarka irpirinakamp metodista yupaychäwininakampix yatichäw ch’amanchañampitak k’umar jakañ ch’amachañampitakiw jichhürux laphinak rixt’awiyapxi, Evo Morales Jilïr Irpirix ukankawiyarakiwa.\nBolivia markax janiw kuna yupaychäws ch’amachkiti, ukhamaw Tayka Kamachinx qillqantata, ukhamarus jichhapiniw machaq Yupaychañ Kamach achuqa phaxsin rixt’atatx yupaychasirinakampix laphinakax irnaqañatak rixt’ata sasaw tata Moralesax sawiyi.\n“Bolivia markar yanapt’añatakiw kunayman amtanakamp irnaqatäni, ukatakiw aka amtaxa. Metodista yupaychäwininak Bolivian utjañapatak ukhamarak irnaqapxañapatakiw arxatata ukhamarkaiw marka irpirinakamp juk’amp aruskipt’as sarantañatakis amtata” sasaw Jilïr Irpirix arsuwiyi.\nMetodista yupaychäwininakax janiw yupaychasiñak yatipkiti jan ukax yatiqayañatak, k’umar jakayañatak, yapuchirinakar yanapañatakiw irnaqapxi sasaw Jilïr Irpirix qhanancht’awiyi. Kunjams marka tamanakamp ayllun jakasirinakampix irnaqata ukxats jupax arsuwiyarakiwa./RAR


Números 23 - Holy Bible [Aymara Bible 1997] - (Núm 23)\nUcatsti Balaamajj sänwa: —Aca chekarojj pakallko altaranac lurapjjam; waquichapjjaraquim pakallko vaca kallunaca, pakallko orko ovejanacampi —sasa.\nBalac reyejj luränwa cuntejj Balaamajj luram siscatayna uqhama, ucatsti panpachaw mä vaca kallumpi, mä orko ovejampi sacrificiot loktapjjäna sapakat altarjjaru.\nUcjjarusti Balaamajj Balac reyirojj sänwa: —Sacrificionac loktat thiyaru kheparam, ucañcamasti nayajj saräw inas Tatitu Diosajj nayampi jiquisir jutascchi uc uñjiri. Ucampis nayajj yatiyaraquïmaw cuntejj jupajj nayar yatiyquitani ucjja —sasa. Ucapachasti Balaamajj mä wasara kolluruw sarawayjjäna,\nucansti Diosaw juparojj uñstäna, Balaamasti sänwa: —Pakallko altaranac waquichayta, sapakat maynirojj mä vaca kallumpi, mä orko ovejampi sacrificiot loktta —sasa.\nUcatsti Tatituw Balaaman lacaparojj uchäna cuntejj parlañapäqui ucjja, aqham sasa: —Cutt'am cawqhancquitejj Balac reyejj ucqharu, ucatsti parlam cuntejj siscsma uca —sasa.\nBalaamasti cuttjjänwa, ucatsti Balac reyirojj uñjänwa sacrificionac thiyan sayt'ata, take moabita jilïrinacampi chica.\nUcapachaw Balaamajj aca arunac arsüna: “Inti jalsu toke kollunacata, Aram sat chekatpachwa Balac sat Moab reyejj jutayitu. ‘Jutam, Israelar ñankhacharapita’ saraquituwa, ‘Jacobon marcapataquisti jan walinac mayiraquim’ sasa.\nUcampisa ¿cunjämsa nayajj ñankhachäjja cawquïrirutejj Diosajj jan ñankhachiqui ucarojja? ¿Cunjämsa jan walinac mayiraquëjja, Tatitutejj jan muncchi ucarojja?\nAca jach'a kalanac patatwa uñjta, aca jisc'a kollunac patatwa uñtaracta; yakhachataw aca marcajj jacaraqui, janiraquiw cawquïr marcjamäquisa.\nJupanacasti lak'jamäpjjewa, ¿qhitis jact'araquispa? ¿Qhitisa kawkhätapsa yatiraquispa? Nayasti uca asqui jakenacampi chica jiwañ munirista, tucuyajjas jupanacanjamaraquïspa” sasa.\nUcatsti Balac reyejj Balaamarojj sänwa: —¿Cunsa lurasctajja? Nayasti uñisirinacajjar ñankhachañataquiw irpayansma, jumasti jichhajj bendiciractasä —sasa.\nUcatsti Balaamajj sänwa: —Jumampisti parltanwa cuntejj nayar Tatitu Diosajj sisquitani ucaqui sämajj —sasa.\nUcampis Balac reyejj sascaquïnwa: —Nayampi chica jutam yakha chekaru, ucansti campamento thiya uñjaraquïta, ucampis janiw takpach campamento uñjcätati, ucqhatpacha ñankhacharapita —sasa.\nBalac reyejj Zofim chekaruw Balaamarojj irpäna, Pisga sat kollu pataru, cawqhantejj pakallko altaranac lurcäna, ucanwa sapakat altararu mä vaca kallumpi, mä orko ovejampi sacrificion loktäna.\nUca chekanwa Balaamajj Balac reyirojj aqham säna: —Aca sacrificionac loktat thiyaru kheparam; ucañcamasti nayajj Diosampi jiquisiriw sarä —sasa.\nTatitusti Balaamampi jiquisiriw mistunïna; ucat lacaparojj uchänwa cuntejj parlañapäcän uca arunaca, uqhamaraquiw aqham säna: —Cutt'am cawqhancquitejj Balac reyejj ucqharu; parlam cuntejj siscsma uca arunaca —sasa.\nBalaamajj cutt'anjjasinjja uñjänwa Balac reyirojj sacrificionac loktat thiyan sayt'ata, Moabita jilïrinacamp chica. Balac reyejj Balaamarojj jisct'änwa, aqham sasa: —¿Cunsa Tatitojj sistam? —sasa.\nUcatsti Balaamajj aca arunacwa arsüna: “Balac, Zipor chachan yokapa, suma ist'ita.\nNayasti bendiciñatac qhitatätwa. Diosatejj bendizchejja, janiw nayajj jupar jarc'quiristti.\nJaniw qhitis uñjquiti cuna jan walinacsa, ñankhanacsa Jacobon Israel marcapanjja. Dios Tatituw jupanacampi chicäsqui. Jupanacasti reyirjamaraquiw unt'asipjje.\nDiosaw jupanacarojj Egipto marcat irpsuni, búfalo sat animaljam ch'amaniw tucupjje.\nAca marcasti mä ajjsarcañ leonjamaw sartasi, janiw samarcaniti catjatap mank'antañcamajja. Uqhamarac jiwayatanacapan wilap umantañcamasa” sasa.\nBalac reyejj Balaamarojj sänwa: —Janejjay aca marcarojj ñankhachcstatejja, janiraquiy bendicimtejja —sasa.\nUcjjarusti Balaamajj sänwa: —¿Janit nayasti siscsma, cuntejj Tatitojj nayar parlam sisquitani ucaqui säma sasinjja?\nUcatsti Balac reyejj sänwa: —Jutam, yakha chekaruw irpäma, inas Diosajj uca chekat Israel marcaru ñankhachañ munchispa —sasa.\nUqhamaw Balac reyejj Balaamaru irpjjäna, Peor sat kollu pataru, cawqhantejj take wasara uñstqui ucqharu.\nUcqhansti Balaamajj Balac reyirojj sänwa: —Acqharu pakallko altaranac lurarapita, ucatsti waquicht'arapiraquita pakallko vaca kallunaca, pakallko orko ovejanaca.\nBalac reyejj luränwa cunjämtï Balaamajj siscatayna uqhamarjama, ucatsti sapakat altararuw mä vaca kallumpi, mä orko ovejampi sacrificiot loktäna.


Jamuqanakawa: Myanmar uksanx uywa uywirinakaw wayuñanakar jayu apthapisipki · Global Voices Aymarata\nJamuqanakawa: Myanmar uksanx uywa uywirinakaw wayuñanakar jayu apthapisipki\nJaqukipäw uñt'ayata/apkatata 17 Anata phaxsi 2016 23:55 GMT\nAka blog ullart'apxañäni Malagasy, বাংলা, Magyar, русский, македонски, Español, Italiano, Deutsch, English\nHein Htet jupan jamuqata:/ The Irrawaddy\nAkaqillqatax Hein Htet jupan qillqt’ata The Irrawaddy ukan uñt’ayatawa, ukax Mynamar ukat yaqxtat yatiyaw sitio web ukhamawa, ukhamarak ukan uñt’yatanakax aka Global Voices ukan mä iyawsäwimp mayamp uñt’ayatawa.\nPanga markan jayunakapaxa, waranq k‘ara uraqinakaw ruta del pueblo de Thanbyuzayat thiyan utji, ukax estado de Mon markanx wali lupi lupinx mä janq’u k’uchi uraqikaspas ukhamaw uñjasi. Uka jayunakax costas de Myanmar (Birmania) ukan jaluntatawa, kawkhantix jayux lamar qut umat yuri.\nCapital del estado, Moulmein ukat pä pach jayjaruxa, jayu apthapirinakaruw (estanques de evaporación) ukan irnbaqaskir uñtasi. Jupanakax jallu paxsit llamayu paxsikamakaw irnaqapxi, kunjamakitix aka paxsinkiw lupix lamar qut um qutantasitx wañsuyi, ukhamat jayu apthapipxaraki.\nEstanques ukanakax wali jach’anakawa, nayrjax mä yaqhipanakakiw irnaqapxirïna, jichhax jilpachaw Panga markanx delta Irrawaddy, Myanmar uka markat sarxirinakaw irnaqapxi.\nHein Htet jupan jamuqata: / The Irrawaddy


Isaías 5 - Holy Bible [Aymara Bible 1997] - (Isa 5)\nAmigojjan sutipjjaruw k'ocht'asï, uva yapupataquiw mä k'ochu k'ocht'asiraquï. Amigojjajj mä uva yapunïnwa, mä suma achuri orakeniraqui.\nUca orakwa onjjtayi, kalanacwa sum pallsuraqui, ucatsti suma ajllit alinacracwa ayruntänjja. Uca yapu taypirusti mä torre sayt'ayaraqui, uqhamaraqui uvanac ch'irwsuñataquisa mä cheka waquicharaquïna. Amigojjasti mojjsa uvanacwa suyt'äna, ucampis c'allc'u uvanacaquiw achjjänjja.\nJichhajj Jerusalenan utjir jakenaca, Judá marcan jaquir jakenaca, sapjjam jichhajj qhitis juchani, uva yapojjati jan ucajj nayacha.\n¿Cunampicha uva yapojjaru waquisïnjja lurañajja? ¿Cuncha nayajj jan ucajj armpachätjja? Nayajj suma mojjsa uvanacan achuñapwa suyascäyätjja, ¿cunatarac uqhamasti c'allc'u uvanac achusti?\nWaliquiwa, jichhasti sapjjämawa cuntejj uva yapojjampi lurañ amtcta uca: Cunampi muyuntatäcäntejj ucjja aptjjäwa uqhamat tucjapjjañapataqui, perkapsti aptjjaraquïwa uqhamat taquisipjjañapataqui,\napanucuraquïwa. Janiraquiw qhuchhurt'apcanisa korsupcaraquinisa, koranacampi, ch'aphinacampiw chhaktayaraquini. Kenayanacarusti “Jan jupanacjjar jallumti” saraquïwa.\nTake ch'amani Tatitun uva yapupajja, suma munat yapupajja, Israel marcawa, Judá marcawa. Tatitusti jupanacatjja munaraquïnwa leyipajj ajjsaratäñapa, ucampisa jake jiwayañanacacwa jicjjatejja; cheka luräwinacwa suyaraquïnjja, ucampisa t'akhesiñat warariñanacacwa jicjjataraquejja.\n¡Ay, cunaquïcani jumanacataquejja uqharus aqharus utanacac alasipqui ucanacataquejja, orakenacsa uqharu aqharu catuntasipjje, jan qhitirus jalt'asiyasa, ucatsti uca orakenacjjarojj jupanacaquïcaspas uqham utjantasipjje!\nTake ch'amani Tatitusti juramentompiw nayar situ: “Walja utanacaw t'unjatäni, jach'anacäscpasa, kawkha sumäscpasa, janiw qhitis ucanjja jacjjaniti.\nQuimsa hectariar yapuchat uvasa, mä jisc'a turril vinocracwa churani. Tunca carga jathampi yapuchat yapusti, mä carga trigocracwa achuni.”\nJumanacan jach'a mank'äwinacamansti arpa, cítara, tambor, uqhamarac pinquillo uca musicanacaquiw utjasqui, uqhamaraqui walja vinompi machañataqui; ucampis janiw amuyapctati Tatitun luratanacapjja, janiraquiw yäkapctasa jupan luratanacapjja.\nUcatpï jichhajj jan amuyt'añ munapjjatamata, marcajjajj jayar apanucutänejja. Marcpacharaquiwa jilïrinacapampi chica mank'atsa, umatsa jiwarapjjani.\nJiwañasti mä ajjsarcañ animalar uñtataraquiw lacapjja ansatati marcpacharu, jilïrinacapampiru mank'antañataqui, cusist'añanacana, thokt'añanacana sarnakasquirinacarusa.\nTake jakenacasti k'ala taquisitaw uñjasipjjani, jach'a jach'a tucur jakenacasti alt'ataw uñjasipjjaraquini.\nTake ch'amani Tatitusti taripäwi lurañapanjja jach'a cancañapwa uñacht'ayaraquini, kollana Diosasti k'oma cancañapwa chekaparu lurasajj uñacht'ayani.\nMarcanacasti k'ala t'unjatäniwa, uca tincut perkanac taypinsti ovejanacampi cabritonacampiquiw mank'apjjani.\n¡Ay, cunaquïcani jumanacataquejja qhitinacatejj c'arisiñampi ñankhanacac lurasipcta ucanacataquejja. Jucha lurañsti mä carror uñtatwa katatipjjtajja!\nJumanacasti sapjjaractawa: “Diosajj janc'aquiy lurañanacapjja lurpan uñjañasataqui. Israelan Kollan Diosapasti janc'aquiraqui amtäwinacapjja phokpan, uqhamat uca amtäwinacap yatiñasataqui” sasa.\n¡Ay, cunaquïcani, jumanacataquejja take cuns yatiri, wali ch'iqhi amuyasipcaracta ucanacataquejja!\n¡Ay, cunaquïcani jumanacataquejja wali chacha chacha vino umasa tucupqui, alcohol umañanaca waquichasiñsa sum yatipjjaraqui ucanacataquejja!\nJumanacasti juchan jakerojj kollke laycojj jan juchan mistuyapjjtajja, jan juchanïqui ucanacarusti juchañchapjjaractawa.\nUcatpï jichhajj, cunjämtï ninajj wichhurojj naqhantejja waña laphinacsa mäqui naqhantejja, uqhamaraquiw jumanacajj tucusipjjäta, saphitpach ñussuri alir uñtata, cunjämtï pankaranacapas lak'ar tucuwayejj uqhama. Take ch'amani Tatitun, Israelan Kollan Diosapan yatichäwinacapa, arsutanacapa jisc'achapjjatam laycu.\nUcatwa Tatitojj marcapataquejj k'apisïnjja, amparapsa aytaraquïnjja mutuyañataqui. Kollunacasti qhathatipjjänwa, jake jiwatanacasti callenacan t'unar uñtat jaktatäpjjaraquïnwa. Uqhamäquipansa, Tatitun colerasiñapajj janiw t'akt'quiti; jichhas jupajj arusiscaquiwa.\nTatitusti mä wiphalwa apti, jayanquir marcarusti qhuyt'asaraquiw jawsi; wali jaya oraketpachwa jutayaraqui. Ucspacharaquiw juti, mäquiw puriniraqui;\njupanac taypinsti janiw mayni pisi ch'amas utjquiti, karitasa, janiraquiw mayni iqui machatas utjquiti, janiraquiw qhitis jan suma cinturón chint'asitajj utjquiti, janiraquiw qhitinsa wisqhunacapan t'isnunacapas t'akaratäquiti.\nFlechanacapasti wali arinacawa, arconacapasti suma jiyt'ataraquiwa. Caballonacapan casconacapasti kaljam ch'ullkhewa, carronacapan ruedanacapasti tutuca thayar uñtatawa.\nWararitapasti mä leonan wararitapjamawa, cunjämatejj mä cuna mank'antañataquis catjasin wararejj uqhama, ucatsti jan qhitin apakcayaraquiw mank'antejja.\nUca marcasti, cunapachatejj arsut urojj purincan uca urojj jach'a kotar uñtataw khothutini Israel marcataquejja, qhititejj orak uñch'uccani ucasti orakerojj kenayampi ch'amacrantayata, ch'iyara ch'amaca kenayanacampi muyuntata uñjaraquini.


Utjistuwa Diosar iyawsañasajja, yatiractanwa cuntejj Diosarojj mayiñäni munañaparjama ucjja jupajj ist'istuwa.\nJupasti jakenacan ch'amapampiquiwa, ucampis Tatitu Diosasaw jiwasampïsqui, nuwasïwinacasana jiwasaru yanapt'añapataqui” sasa. Ezequías reyin arunacap ist'asinjja, jakenacajja ch'amañchasipjjänwa.\n“Ucampisa, kollanawa cawquïri jaketejj nayaru iyawsquitu, uqhamaraqui take suyt'añapsa nayaru usccaraqui ucajja.\n Tatitusti ch'amañchätamwa jan ajjsarañamataqui, imaraquïtamwa jan sipitar jalt'añamataqui. “Cunapachatï yanapt'añajj amparamancascchi ucqhajja, jan ‘Janiw’ siscamti qhititejj yanapa maycätam ucarojja. Jichhüru yanapt'irjamäscsta ucjja, jan kharürutac imasimti. Jan jake masimarojj samti ‘Sarjjaquim, kharüruw cutt'anïta, ucqhawa churäma’ sasa. Jumar alcatas jac'aman jacasquirirojja, jan ñankha lurañ amtamti. Jan qhitis jumar ñankha lurquipanjja, jan qhitimpisa ch'ajjwañaru mantamti. Lokhe chuyman jakerojj, jan jach'ar aptamti, janirac jupjam sarnakañsa munamti; Tatitusti jan wali luririnacarojj janiw munquiti, ucampis jupajj asqui jakenacampiwa parlasi.\nYakhepanacajj nuwasiñ carronacaruw alcatapjje, yakhanacasti walja caballonacaruw chuym uchapjje; jiwasanacasti Tatit Diosasaruw art'asipjjtan.\n Cheka circuncidatanacajj jiwasanacätanwa, qhitinacatejj Diosarojj Ajayun yupaychapctan ucanaca. Cristo Jesusancjjasinjja cusisiractanwa, cuntejj janchin lurasqui ucanacarojj janiraquiw iyawscjjtanti. Nayanjj cunat janchir alcatasiñajjas utjcchitojja, janiw qhitinsa juc'ampi nayanjam cunar catuyasiñapas utjcaspati. Nacitajjat quimsakallko uru sarakataruw nayarojj circuncidapjjetu. Israelit jakëtwa, Benjamín castaraquïtwa, nacïwitpach hebreo jake, awquinacajjas hebreoraqui, judionacan leyip yatiñanjja fariseötwa.\n2 Corintios 3:1-4\n Cunapachatejj acanaca sapcta ucqhajj, jumanacan amuyatanacamatjja nanacpachatsa jach'achasipquirista, ¿uqhamati? ¿Jan ucajj nanacajj jumanacarojj mä sumat uñt'atäñ cartampicha uñstapjjsmajja? ¿Jan ucajj mayninacjamacha mä sumat uñt'atäñ carta mayisipjjämajja? Janiwa. Jumanacäpjjtawa nanacataquejj mä sumat uñt'atäñ cartar uñtatajja. Uca cartasti chuymanacajjan kellkatawa, take jakeraquiw uca cartjja leet'aspajja. Uca cartasti jumanacäpjjtawa pachpa Criston kellkataraqui, nanacan churataraqui. Uca cartajj janiw tintampi kellkatäquiti, jan ucasti jacquir Diosan Ajayupampi kellkatawa. Uca cartajj janiw kalar kellkatäquiti jan ucasti jakenacan chuymapar kellkatawa. Uca toketjja janiw cuna pächasiñas utjquiti, Cristo toke Diosar catuyasipjjatajjata.


Tata Moralesax kunjams Bolivianx kuka laphix apnaqata, kunjams jan wali qullanak apnaqirinakar kutjayata ukxatw arsuwiyi / Jamuqa: BTV\nEvo Morales Jilïr Irpirix kunjams Bolivianx jan wali qullanak apnaqirinakar kutjayata ukxatw Viena jach’a markan yatiyawiyi. ONUn jan wali qullanak apnaqirinakar kutjayirinakapaw 62ïr tantachäwip lurawiyapxi, ukankawiyiwa.\n“Amtanakajax markachirinakamp chik jan wali qullanak apnaqirinakar kutjayañawa, jaqirjam uñjañ yäqasa, kukamp qullqichäw jiltayasa. Anqa markanakanx ukx yatxapxiwa, jan wali qullanak apnaqirinakarux kunjamax khuspin kutjayata ukxata” sasaw tantachasirinakar sawiyi.\n2006 maranx janiw nayra kuka apnaqañx yäqapkänti, juchachapxänwa, jan wal uñjatänwa sawiyiwa. Marka apnaqirinakax kuka yapuchirinakaruw jan walt’ayapxäna sawiyiwa.\nUka pachparakiw, 1008 Kamachimpiw Estados Unidox apnaqapxitäna, jupanakax chhijlläwinakamp kamach lurañamp jach’unakamp apnaqapxäna sasaw sawiyi. “Kuka juchachañamp anqa markat apanit amtanak phuqhayatampiw qullqichäw aynacht’ayawiyi, markachirinakar jan walt’ayawiyi, saräws ukhamaraki, kuka yapuchirinak taypin Bolivia markachirinak taypin ukham jan walt’ayawiyi” sawiyiwa.\n2004 maranx sinti ch’axwañaw utjäna, kuka yapuchirinakw jiwawiyapxi, ukatw kuka yapuchirinakax mä katu kukx yapuchañ mayiwiyapxi, 1.600 m2 uraqxar yapuchaña sasaw arsuwiyi.\n2004 maran ch’axwatatw amtanakajamp sarantañ amtawiyapxtha sasaw sawiyi. Kuka laphix Tayka Kamachin arxatatäxiwa, ukhamat Bolivia saräwix yäqataraki sawiyiwa.\nAnqa markanakan utjki uka amtanakax markajan phuqhatarakiwa, markachirinakamp chikaw jilt’ir kukax jik’irata, ukham lurañatakix aruskipt’atawa, mä amtaruw purita, jaqirjamaw yapuchirinakar uñjata sasaw qhanancht’awiyi.\n“Nayrïr 13 maranx, suni uraqinx 20% ukjaw Bolivian kukax utjäna, jichhax 10% ukjakïxiwa. Ukaw amtanakajan khusätapx amuyt’ayarakistu” sawiyiwa.\nUkhamarus, Estados Unidompin yaqha markanakampinx jan wali qullanak apnaqirinakar katjañatak arknaqañax wakisirakiwa, jan kutjayirinakar mutuyañ amtaspan sasaw tantachasirinakar arxayawiyi.\nUka pachparakiw, lurañanakax utjaskakiwa, “jan wali qullanak apnaqirinakaruw kutjayasipktha sasin sapki ukax” Estados Unidon jan yäpar sarantatapak uñt’ayi sasaw sawiyi./RAR


Mayni kullakax COVID19 usut waliptasinx Hospital del Norte ukatx sarawayxiwa\nWasurux mayni kullakax coronavirus sutin ñanqha usut wawaliptasinx Hospital del Norte qullañ utat sarxasinx utjawiparuw kut'awayxi.\nEl Alto markanx 53 ukharuw COVID 19 ukamp piykatatanakax makhatawayxi\nSapurunjamaw ministerio de salud uksankirinakax qawqha markachirinakarus uka coronavirus ñanqha usux piykatawayxi ukanakatx yatiyapxi.\nJichhurux El Alto markanx canasta municipal solidaria luqtañ qalltawayapxi\nEl Alto markanx municipio tuqin irpirinakax canasta municipal solidaria luqtañ qalltawayapxi, ukhaman pisin jakasirinakar yanapañataki sawayapxiwa.\nJichhurux El Alto markanx fumigación ukampix phuqt'apxarakikiniwa\nCoronavirus ñanqha usur thurkatañatakix jichhurux El Alto markanx kunayman tuqinakanaw fumigación ukamp phuqhañ waxt'awayapxi.\nEl Alto markanx COVID 19 usump piykatatanakax 51 maykipawayxi\nUkhamakipanx marka irpirinakax jan uka usump piykatatañatakix utjawin jikxatasiña mayipxi.\nEl Alto markarux ch'uxña achunak churapxi pisin jakasirinakar puriyañataki\nJichhurux El Alto markan irpirinakarux ch'uxña achunaka luqtawayapxi ukhaman pisin jakasirinakar puriyasin yanapt'añataki.\nIrnaqawinak yaqañatakix plan económico amtaw wakichañ amuyt'atapxi\nAka urunakanx jan walt'awinakas markasan utjawaykipa ukatx khusu uman chanipas iraqtkipanx plan económico amtawi wakt'ayañ amuyt'ayapxi.\nJichhurux operativos ukanakampix phuqhawayapxarakikiwa\nAka urunakanx coronavirus sutini ñanqha usut jark'aqasiñatakix marka irpirinakax utjawin aka phaxsi tukukam qhipharapxañas markachirinakar mayiwayapxi.\nEl Alto markanx uka ñanqha usump piykatatanakax uñstaskakiwa\nJichhurux El Alto markan irpirinakax yatiyawayapxiw yaqhamp uka ñanqha usump piykatat uñstatapa. Ukampis jichha mayanx mayni tunka maranit aynachankir wawaw sasaw arsuwayapxi.\nHospital del Norte tuqin irnaqirinakax mayiwinakampiw qhurump arsusipxi\nJupanakax mayiwayapxiw kamachi irnaqirinakar arxatañatak utji uka tuqin chikañchasipxañapa, ukasti ley general de trabajo uka kamachinkañ matiwayapxi.\nManq'añanak El Alto markan pisin qamasirinakar churañatak luqtapxi\nUkhamakipanx Palos Blancos uksankirinakax kunayman manq'añanak El Alto markan pisin jakasirinakar luqtañataki puriyaniwayapxi\nJichhurux El Alto markanx alxañ tuqiwjanakanx jak'at uñch'ukiwinakampiw phuqhawayapxi\nAka urunakanx El Alto markanx sapurunjamakiw coronavirus sutin usump piykatat markachirinakax uñstawayapxaraki.\nPrimeros casos de coronavirus en Beni\nEl director del Servicio Departamental de Salud (Sedes) de Beni, Carlos Reyes, afirmó que se captaron 40 nexos entre amigos y vecinos de los dos pacientes, a quienes se tomaron muestras.


2019 maranx, Boliviax yaqha markanakat sipans juk'amp qullqichäwip jiltayaskakini sasaw Uraqpachan Qullqi Utapankirinakax sawiyapxi\nBolivian qullqichäwip jilxattayata (Jamuqa: Qullqichäw Uñjir Kamanan Uñt'ayata)\nBoliviax yaqha markanakat sipans juk’ampik Awiya Yalanx qullqichäw jiltayaskani, 4,0% ukjäniwa sasaw Uraqpachan Qullqi Utapankirinakax yatiyawiyapxi, aka marax qasäwi phaxsinx ukhampin amuyatäxarakïna.\nUraqpachan Qullqi Utapankirinakax mara t’aqa phaxsin qullqichäwix kunjamänisa ukx amuyawiyapxarakiwa, “qullqichäw jiltayir markanakax 4% ukjaruw juk’aqtani. Pusi maranx akaw taqit juk’a” sasawiyapxiwa.\nAwiya Yalampin Caribempinx, 1,7% ukjakiw qullqichäwix aka marax jiltani, “walja jach’a markan qullqichäwipax jan walt’añanki ukata”, ukham yatiyawiyapxi.\nBrasilanx 2,2% ukjaw qullqichäwix jiltani sasaw qasäwi phaxsinx sasipkäna, ukhamarus jichhax 1,5% ukjakïxaniwa sawiyapxiwa: Paraguayanx 3,6% ukjat 3,3% ukjaruw juk’aqtayawiyapxi, Uruguayanx 1,8% ukjat 1,5% ukjaru, Ecuadoranrak 0,1% ukjat 0% ukjaru.\nAka marampix Boliviax suxta maraw yaqha markanakar atipxani, Evo Morales Jilïr Irpirix paqallq marw jiltayaskaraki. Machaq qullqichañ amtaw utt’ayawiyata, ukatw ukham qullqichäwix jiltaskaraki./RAR


Mä fariseon utapanwa manqʼäna | Jesusan sarnaqatapa\nMä fariseon utapanwa manqʼäna\nJESUSAJJ KʼARI CHUYMANÏPJJATAPATWA FARISEONAKAR JUCHAÑCHÄNA\nJudeankkasajja, Jesusajj mä fariseon utaparuw manqʼer saräna. Ukarojj uruw sarpachäna (Lucas 11:37, 38; igualtʼayañataki Lucas 14:12). Janïr manqʼaskasajja, fariseonakajj mujllikamaw ampar jareqasipjjäna. Jesusasti janiw uk lurkänti (Mateo 15:1, 2). Ukham jareqasisajj janis Diosan Leyip pʼakintapkchïnjja, janiw Diosajj ukham lurapjjañap maykänti.\nCostumbrerjam Jesusan jan jareqasitap uñjasajja, uka fariseojj wal musparäna. Jesusajj uk amuyasajj akham sänwa: “Fariseonaka, jumanakajj vasonaksa platonaksa wali sum patjjat qʼomachapjjtajja, manqhatjja lunthatasiñanakampi jan wali luräwinakampi phoqantatäpjjtawa. ¡Jan amuytʼasir jaqenaka! Khititejj anqäjj lurki ukajj manqhäki uksa lurarakiwa, ¿janich ukhamäki?” sasa (Lucas 11:39, 40).\nAmpar jareqasiñajj walikïskänwa, ukampis Dios chuymäpkaspas ukham tukupjjatapaw jan walïkänti. Fariseonakasa jupanakjam jareqasirinakasa janiw chuymanakapjja jan walinakat qʼomachasipkänti. Ukatwa Jesusajj akham sas ewjjtʼäna: “Khuyapayasiñat pobrenakar kuns churañ munapjjäta ukhajja, kunanakatejj manqhan utjki ukanak churapjjam, taqe kunansa jumanakajj qʼomäpjjätawa” sasa (Lucas 11:41). ¡Ukajj cheqäskapunïnwa! Kun churañ munasasa, munasiñatwa churañasa, janiw suma jaqet uñjayasiñ laykojj churapjjañasäkiti.\nUka chachanakajj churapjjarakirïnwa, Jesusajj sänwa: “¡Fariseonaka, [...] yerbabuenatsa, rudatsa, huertankir yaqha chʼojjña alinakatsa diezmo churapjjtawa. Ukampis cheqapar sarnaqañsa Diosar munasiñsa apanukupjjtawa! Cheqansa taqe ukanakat diezmo churañajj wakisïnwa, ukampis janiw mayninak apanukuñajj wakiskänti” sasa (Lucas 11:42). Diosan Leyipanwa diezmo churañ mayïna, mä arunjja sapa tunkat maya churapjjañapäna (Deuteronomio 14:22). Ukhamajj yerbabuena, ruda, ukhamarak manqʼar condimentañatak yaqha chʼojjña alinakat churañajj wakisïnwa. Fariseonakajj uka Leyir sum phoqapjjäna, ukampis ¿kunjamsa jukʼampi wakiskiri leyinakarojj uñjapjjäna? ¿Dios nayraqatan cheqaparuti sarnaqapjjäna, humilde chuymanipjjarakïnti? (Miqueas 6:8).\nJesusajj saskakïnwa: “¡Fariseonaka, ay jumanakajj kamachapkakïta, sinagoganakansa nayraqatarupuniw qontʼasiñ munapjjtajja, qhatunakansa wal aruntayasiñ munapjjaraktajja! ¡Ay jumanakajj kamachapkakïta, jan qhana uñjkañ sepulturanakar uñtatäpjjtawa, jaqenakajj ukanak patjja sarnaqkasas janiw amuyapkiti!” sasa (Lucas 11:43, 44). Jïsa, jaqenakajj uka sepulturanakar takjjatasajj leyirjamajj qʼañuchataw uñjasipjjaspäna. Ukham sasinjja, fariseonakan qʼañüpjjatapajj janiw uñjaskiti sañwa Jesusajj munaskäna (Mateo 23:27).\nDiosan Leyip sum uñtʼir mä jaqejj Jesusar sänwa: “Yatichiri, ukanak parlasajj nanakamppacharuw jiskʼachapjjestajja” sasa. Jupanakasa janiw jaqenakarojj yanaptʼapkänti, uk amuyasipjjañapaw wakisïna. Jesusajj sänwa: “¡Ley sum uñtʼir jaqenaka, ay jumanakas kamachapkakïta, jan aptañjam qʼepinakampiw jaqenakar apjjatapjjtajja, jumanakasti janiw ni mä lukʼanampikis uka qʼepinak llamktʼañ munapktati! ¡Ay jumanakajj kamachapkakïta, profetanakan sepulturanakapsa lurapjjtawa, ukampis nayra awkinakamajj jupanakar jiwayapjjänwa!” sasa (Lucas 11:45-47).\n“Qʼepinak” sasinjja, nayra awkinakapan uñstayat leyinakapata, fariseonakan qʼewjayat leyinakapatwa Jesusajj parlaskäna. Jupanakajj janiw jaqenakarojj yanaptʼapkänti. Antisas jachʼa qʼepinakar uñtasitäki uka mayitanakwa phoqayañ munapjjäna. Ukhamarusa nayra awkinakapajj Diosan profetanakaparuw jiwayapjjäna, Abel chachat qalltasina. Jichhajj uka profetanakan sepulturanakapwa lurapjjäna, ukhamatwa jupanakar jachʼañchapkaspas ukham tukupjjäna. Ukampis nayra awkinakapjamaw sarnaqasipkäna amuyasipkarakïna. Diosan khitanit jachʼa profetarus jiwayañ munasipkäna. ‘Diosajj aka tiempon jakir jaqenakatjja cuenta mayini’ sasaw Jesusajj säna. 38 mara pasatatwa ukajj phoqasïna, 70 marana.\nJesusajj saskakïnwa: “¡Ley sum uñtʼir jaqenaka, ay jumanakajj kamachapkakïta, yatiñan llavepsa jaqenakat apaqapjjtawa, janiw jumanakas mantapktati, ni mantaskirinakarus mantayapktati!” sasa (Lucas 11:52). Jupanakaw Diosan arunakap amuytʼayapjjañapäna, ukampis jukʼampikiw Diosan arunakap uñtʼañatsa amuytʼañatsa jaqenakar jarkʼapjjäna.\nUkham satajja ¿fariseonakampi escribanakampejj kamachapjjänsa? Jesusajj sarjjañampïskäna ukhajja, wali colerataw jupa contra parlapjjäna, wal jiskhintapjjarakïna. Jupanakajj janiw yateqañ laykojj jiskhipkänti, jan ukasti Jesusajj arunakapan pantjasispa ukwa munapjjäna, ukhamat jupar katuntañataki.\n¿Kunatsa Jesusajj fariseonakampiru escribanakampirojj juchañchäna?\n¿Jaqenakajj kuna “qʼepinaksa” apapjjäna?\nJesús contra saytʼasipkäna ukhamarak jupar jiwayañ munapkäna ukanakarojja, ¿kunas pasañapäna?


Jueces 16 - Holy Bible [Aymara Bible 1997] - (Jue 16)\nMä urojj Sansón chachajj Gaza sat marcaruw saräna. Ucansti uñjänwa chachanacampi sarnaker mä warmiru; uca arumajja utapanwa iquïna uca warmimpi chica.\nCunapachatejj Gaza marcanquirinacajj Sansón chachan ucancatapa yatisinjja, marcaru muyuntasina marca puncjja uru jornälpacharaquiwa uñch'uquipjjäna. Ucat arumarusti sarapjjaraquïnwa samart'iri. Jupanacasti amtapjjänwa arumarji alwa khantati jiwayaña.\nSansón chachasti chica arumcamaquiw iquiwayäna. Uca aruma sartasinsti marca puncjja chacañanacapamppacha qhacsuwayäna jiqhanipar k'epjjaruwayasinjja Hebrón sat uñcatasi kollu pataruw k'epsüna.\nSansón chachasti, Dalila sat warmiruw sinti munäna. Aca warmisti Sorec sat vallenwa jacänjja.\nFilisteonacan jilïrinacapajja Dalilan ucaru sarasinjja sapjjänwa: —Sansón chacharojj c'arintam, ucatsti yatjjataraquim cawqhatsa uca ch'amapajj jutpacha uca. Uqhamata jiwasanacajj atipjasina, ñach'antasa munañasar apnakañasataqui. Uqhama yatjjatäta ucasti nanacajja sapa mayniw waranka pataca moneda kollke churapjjäma —sasa.\nUcatsti Dalilajj, Sansón chacharojj sänwa: —Nayasti achict'ssmawa yatiyita cawqhatsa uca ch'amamajj juti. ¿Cunjämatsa ñach'antapjjerisma jan jararasiñamataquejja? —sasa.\nSansón chachasti ucjjarojj saraquïnwa: —Jumanacatejj pakallko ch'ojjña phalanacampi ñach'antapjjetäta ucajja nayajj jan ch'amaniw tucjjäjja mä qhiti jakjamaqui —sasa.\nFilisteonacan jilïrinacapajj, Dalilan ucarojja pakallko ch'ojjña phalanacwa apapjjäna, ucatsti Dalilajj ucampiw Sansón chacharojj ñach'antäna.\nUcampis jamasa utaru jakenaca imantasinjja sänwa: —¡Sansón, filisteonacaw jumar catuntiri jutapjjatayna! —sasa. Ucatsti Sansón chachajj may thokthapisajj uca phalanacjja jan cunac t'akaräna naqhantata phalanacäcaspas uqhama. Ucampis filisteonacajj janiw yatjjataña puedipcänti, Sansón chachan ch'amapajj cawqhatsa jutän ucjja.\nUcat Dalilajj saraquïnwa: —¡Jumasti nayarojj sallkjistawa, c'arisisinjja! Ucampis jichhajja achict'smawa yatiyita cunjämatsa jumajj ñach'antatäsma uca.\nSansón chachasti saraquïnwa: —Jumanacatejj jan apnakat machak wiscanacampi ñach'antapjjetäta ucajja nayajj jan ch'amani mä cawquïr jakjamaquëjjäwa —sasa\nUcatsti Dalilajj machaka wiscanacampi ñach'antasinjja sänwa: —¡Sansón, filisteonacaw jumar catuntiri jutapjjatayna! —sasa. Jichha cutinjja uqhamaraquiquiw utaparu jakenacjja imantaraquiquïna. Ucampis Sansón chachajja may thokthapisinjja jan cunac uca wiscanacjja t'akthapïna mä juch'usa hilor uñtata.\nDalilasti, Sansón chacharojj sascaquïnwa: —¡Jumajja nayar sallkjasinjja c'arintascaquistawa! ¡Yatiyitay cunjämatsa jumajj ñach'antatäsma! —sasa. Ucampis Sansón chachajj saraquïnwa: —Jumasti ñic'utajjata pakallko pichicanaca c'ant'am telaran telapampi, ucatsti ch'acurunacampi orakeruraqui ch'acuntaraquim. Ucatjja nayajja jan ch'amaniw tucjjäjja mä cawquïr jacjamaquëjjäwa —sasa. Dalilajja Sansón chachar icjayasinjja ñic'utapatsti pakallko pichicanaca c'ant'äna telaña telanacampi.\nUcatjja orakeru ch'acurunacampi ch'acuntasinjja art'araquïnwa: —¡Sansón, filisteonacaw jumar catuntir jutapjjatayna! —sasa. Ucampis Sansón chachajj may thokthapisinjja jan cunac ch'acurunacjja sicthapïna.\nUcatsti Dalilajj sascaquïnwa: —¡C'ari! ¿Cunatraqui ‘Nayajj munsmawa’ sistasti? Acampejj quimsa cutiwa nayampejj sawcasistajja. Ucampis janiw yatiyquistati cawqhatsa ch'amamajj juti ucjja —sasa.\nDalilajja, Sansón chacharojj sapa horasapuniw uqhama jiscjjäna jan inact'asa. Uqhama ancha jisqhitasti Sansón chachajj jiwañwa munjjäna.\nKhepjjarusti uca jan arscañjja Dalilarojj chekwa yatiyjjäna: —Nayarusti janiw qhitisa cunapachas ñic'utajj-jja mururapquituti, nayasti nazcta ucqhatpachawa mä nazareojama Diosaru loktatätjja. Ucampis ñic'utajjtejj mururapjjetasma ucajja nayajj jan ch'amanïjjeristwa mä cawquïr jacjamaqui —sasa.\nJichhamänjja, Dalilasti Sansón chachan cheka arsutapa amuyasinjja, filisteonacan jilïrinacapar jawsiriw qhithäna: —¡Jutapjjam, Sansón chachasti jichha mänjja chekwa yatiyjjetu! —sasa. Ucatsti filisteonacan jilïrinacapajj Dalilan ucaruw sarapjjäna kollkes apt'asita.\nDalilajj Sansón chacharojj jarphiparu p'eke aljjatayasinwa icjayäna, ucatsti mayni chacha jawsäna p'ekepata pakallko pichicanaca mururañapataqui. Ucatjja Dalilajj yatiñataquejj qhuy aca wayunakasinwa,\nart'äna: —¡Sansón, filisteonacaw jumaru catuntiri jutapjjatayna! —sasa. Ucatsti Sansón chachajj iquïwit sartasinjja amuyasïnwa maya cutinacjama atipt'aña, ucampis janiw amuycänti Diosajja juparu apanucjjatapjja.\nUcatsti filisteonacajj catuntasinjja nayranacapa apsupjjäna, broncet lurata cadenanacampi catuntayasinsti carcelanjja molinompiw irnakayapjjäna.\nUca khepatsti Sansón chacharojj ñic'utapajj wastatampiw jilantjjaraquïna.\nUcat filisteonacan jilïrinacapasti tantachasipjjänwa atipjasina fiesta lurañataqui, uqhamarac Dagón sat diosaparu sacrificio loktañataqui. Jupanacasti aqham sasaw k'ochupjjäna: “Jiwasan diosasawa catuyistu Sansón uñisirisarojja” sasa.\nCunapachatejj jakenacajj uñjapjjäna ucqhasti k'ochupjjänwa, yupaychapjjaraquïnwa diosaparu aqham sasa: “Jiwasan diosasawa catuyistu Sansón uñisirisarojja, jupasti yapunacasa tucjiri, uqhamarac walja jakenacasa jiwarayiriraquiwa” sasa.\nJupanacasti cusisiñatjja mayipjjänwa Sansón irpanipjjañapataqui cusisiñataqui. Carcelata Sansón chachar irpsuwayasinjja, juparu uñjasinjja wali cusisipjjäna. Ucampis Sansón chacharojj pä sayquir columna taypiruw sayt'ayapjjäna.\nSansón chachasti amparapat irpcäna uca waynitorusti saraquïnwa: —Irpita templo catjjäsqui uca sayirinaca jac'aru, nayasti ucaruw catthapisiña munta —sasa.\nFilisteonacan take jilïrinacapaw phokha temploncapjjäna chachanaca, warminaca. Ucampis templota altokatanjja quimsa waranka jakenacjamaw uñch'uquisipcäna cunjämtejj Sansón chachampi phiscasisa mayninacajj anatapqui uca.\nUcampis Sansón chachajj Diosaruw art'asïna: “Dios Tatitu, achict'assmawa jichha cutimpi nayat amtt'asitaya, ch'ama churita filisteonacaru pä nayrajjata phoksusiñajjataqui” sasa.\nUcjjarusti Sansón chachajj amparapampiw thaktäna takpacha templo catjjäsqui uca chicachicanquir paypacha sayirinaca. Uca columnanacaru amparanacapampi limcatasinsti,\njach'at art'äna: “¡Take filisteonaca nayampi chica jiwarapjjam!” sasa. Take ch'amapampiw nuqhutatäna. Ucat templojj alljjattänwa filisteonacan take jilïrinacaparu, uqhamarac take uca mankhenquirinacaru. Sansón chachajj jiwañapa horasanjja waljaninacwa jiwarayawayäna, jaccasinsa jiwaraycän ucatsa juc'amp jila.\nUcjjarusti Sansón chachan jilanacapa, uqhamarac take familianacapaw jutasina jiwata janchipa apasjjapjjäna, ucatjja imt'apjjaraquïnwa Zora, Estaol sat marcanac taypiru, Manoa sat awquipan imäwiparu. Sansón chachajj pä tunca maranacaw Israel marcarojj apnakawayänjja.


Lucas 14 - Holy Bible [Aymara Bible 1997] - (Luc 14)\nMä samarañ urunsti Jesusajj mä fariseo jilïrin utaparuw mank'er saräna, maynïr fariseonacajj uñch'uquisipcaraquïnwa.\nUcancaraquïnwa jupan nayrakatapan mä p'usu usun jakejja.\nUcatwa Jesusajj jisct'i ley yatichirinacaru, uqhamarac fariseonacarusa: —¿Waquisiti janicha samarañ urun kollañajja? —sasa.\nJupanacasti amuquïpjjänwa. Ucatwa Jesusajj uca usutar catusinjj c'umaraptayäna, ucatsti —Sarjjam —saraquïnwa.\nFariseonacarusti sänwa: —¿Qhitis jumanacatjja, asnopa jan ucajj vacapa mä p'iyaru jalantipanjja, ucspachajj jan apscaspajja samarañ urücchi ucampinsa? —sasa.\nUcatsti janiw cunjäm arusjjatañs yatipcänti.\nJesusajj jawsatanacan suma konuñanacjjaru kont'asipquipanjja aca ejjwa jupanacar churäna:\n“Cunapachatï maynejj mä casarasïwir jawsaycätam ucqhajja, jan kont'asimti jilïrinacan konuñaparojja, inampis purinispa jumat juc'amp yakha jilïri jawsayatajja,\nucat uca jawsirejj jutasin siristam: ‘Konuñam aca maynir churam’ sasa. Ucatsti mä p'enkaw khepa konuñar kont'asir sarasma.\nJan ucasti, jawsayatajj khepa konuñar kont'asim; ucat jawsayctam ucajj jutasin jumar sañapataqui: ‘Amigo, nayräjj suma konuñaru past'anim’ sasa. Uqhamanwa mä jach'añchäwi catokäta jumamp chic mesaru kont'atäpqui ucanacan nayrakatapanjja.\nSaraquïnwa jawsayqui uca jakerojj: —Cunapachatï mä mank'añ waquichäta ucqhajja, jan jawsayamti amigomaru, jilanacamarusa, familianacamarusa ni kamir uta jac'amanquirirusa; jupanacajj jawsayapjjaraquïtamwa, uqhamat cutt'ayjjapjjaraquïtam.\nUqham mä fiesta lurcät ucqhajja: pobrenacaru, manconacaru, cojonacaru, juyqhunacaru jawsayam;\njumajj cusisitäyätawa. Jupanacasti janiw jumarojj cuttayapquiristamti; ucampis jumajj asqui jakenacan jacatatäwipanwa catokjjäta —sasa.\nUc ist'asinjja mesan kont'atäpcän ucanacat maynïriw Jesusar säna: —Cusisiñaniw Diosan reinopan t'ant'a mank'erejja.\nUcatwa Jesusajj juparojj saraquïna: “Mä jakew mä jach'a mank'aña waquiyäna, ucat walja jakenacar jawsayaraquïna.\nMank'añ horasarusti uywataparuw qhiti, jawsayatanacar aqham siri: ‘Jutapjjam, mank'añajj wact'ayatawa’ sasa.\nUcampis takeniw cunayman arunac waquiyapjjäna jarc'akasiñataqui. Nayrakat jawsaycän ucajj sänwa: ‘Jichhaquiw mä orak alasta, uc uñjir sarañajjawa; uqham sasaquiy yatiyarapita.’\nMaynïrejj sänwa: ‘Pheska yunt vaca alasta, uc yant'iriw sarä; uqham sasaquiy yatiyarapita.’\nMaynïristi saraquïnwa: ‘Jichhaquiw casarasta ucat jan sarcäti.’\nUca uywatasti cuttanjjasinjja ucjj take uywiriparuw yatiyäna. Ucat uywirejj colerasi, uywataparusti saraquiwa: ‘Janc'aqui saram, plazanacat, callenacat irptanim pobrenacaru, manconacaru, cojonacaru, juyqhunacampiru.’\nUcjjarusti uywatajj saraquïnwa: ‘Tata, arsutamarjamaw phokta, ucampis utjascaquiw kont'asiñajja’ sasa.\nUcat uywirejj uywatapar saraqui: ‘Saram callenacaru, thaquinacaru, ucat irptanim utajjan phokt'atäñapataqui.\nNayasti sapjjsmawa, janiw nayrakat jawsaycta, ucanacat qhitisa mank'ajjatjja mank'apcaniti’ ” sasa.\nWalja jakew Jesusarojj arcäna. Jupasti cutiquipstasin jupanacarojj saraquïnwa:\n“Maynitejj nayar jutchi, ucatsti awquiparu, taycaparu, warmiparu, wawanacaparu, jilanacaparu, cullacanacaparusa, uqhamaraqui jacañaparusa juc'ampi munaschi nayat sipansa, ucajja janiw nayan discipulojjäcaspati.\nMaynitejj jupa quicpat jan armt'asis sapüru arcañ munchitojja, uqhamaraqui jacañaps jan apt'asirjamäcchi ucajja, janiw nayatacjamäcaspati.\nAlekaqui cimiento uscuntanejja, ucatsti jan tucuycaspajja takeniw uc uñjirinacajj jupatjj larusipjjani.\nSapjjaraquiniwa: ‘Aca jakejj kalltasinjja, janiw tucuycjjeti’ sasa.\nJan ucajj cawquïr reyis, yakha reyimp nuwasir sarañapäni ucajja ¿janit ucajj nayrakatajj kont'asisinjj amuyt'ascaspajja, cunjämsa tunca waranka soldadompejj nuwasispa, pä tunc warank soldadompi jupampi nuwasir jutirimpejja?\nJan nuwasirjamäjjasajja mayni reyejj jayancquipanwa qhitani sumar mantjjañataqui.\nUqhamajja, cawquïritejj jumanacat take cunapsa jan jaytcani ucajja, janiw discipulojjäcaspati.\n“Jayojj sumawa; ucampis ch'aphaksjjanejja, ¿cunataquis ucajj asquïspa?\nJaniw oraketaquisa, wanutaquisa walïquiti, jan ucasti waranucuñataquiquiwa. Ist'añ munirejja ist'pan.”


Aymara, Dramas: Piece 060 – Yakha cast Navidada 2 | Waters of Life for Children\nHome -- Aymara -- Perform a PLAY -- 060 (Christmas – so different 2)\n60. Yakha cast Navidada 2\nKollunac taypin jisc’a mar anjja janiw qhitis Navidadjja festejcänti. Janiw qhitis Jesusan naciwipatjj c’uchiscänti. Turea sapaquiwa. Alwajja jilaparojj jamasata Mariata, Joseata uqhamarac Jesús wawata cuentatayna. Navidad festejañ munäna ucampisa janiw cunjam lurañs yatcänti.\nNavidad alinaca, regalonaca, velanaca uqhamarac kochunaca cristian escuelanjama janiw utjcänti.\nTureaj mandil ucht’asi, t’antataqui masa lurataynawa, um waytir sarataynawa uqhamarac cabranacsa ch’awjjaraquitaynawa. Turearojja mamaparu walja lurañanacan karjjatarojja yanapañajj gustänwa. Ucajj mä casta navidad festejañaraquïnwa. Arumajja waljaninacaw visitirejj jutapjjäna. Turearuw uñjañ munapjjäna, vacacionanacwa ucancänjja.\nWanc’u phayatanaca uqhamarac t’ant’asa takeniruw gustäna. Mankt’asjjatatjja Hassan jupajj mayac satayna:\nHassan: “Turea, ¿Jesús wawat cuent’apjjetasmati, cuntejj chhämantejj siscta ucatjja?”\nTakenis culiratjamaw amuct’apjjatayna. Acanjja Jesusan sutipajja janiw munatacänti. Ucatwa Tureampejj takenis culiratänwa. Ameen, primopajja, burasïnwa jupata, sasina:\nAmeen: “¿Uct escuelan yatichapjjtama? Janiw ucat parlirïctati.”\nTureajj amuquïjjataynawa. Sapaqui uqhamaraqui jaytanucutawa amuyasïna. Jesusjama qhä jaha maranacana. Ucampisa cunäscpansaya, jupajj Jesusaruquiw arcañ munäna. Tatapajja arsusiwa:\nPadre: “Chekpachasa Tureajj janiw Biblian hisorianacap creyquiti. Jiwasanacajj yakha religionanïtanwa. ¿Ucamajjay Turea?”\nTurea: “Jisa, nayajj Jesusaruw creyta. Jupa sapaquiw thaqhijja jupa tokequiw Diosarus alajj pacharus pursna. Jesusajj siwa: Nayat thaqhijja, chekasa uqhamarac jacañasa; janiw qhitis Awquir purcaspati, jan ucast naya toke.” (Juan 14:6)\nCh’üj-juquïnwa takenis phir uñch’uquipjjana aca 13 marani imillaru. Wal usüna mayninacajj Jesusar uñisipjjatapata. T’ijsuwayiwa – jacht’asisa. Jupa sapaquiwa Jesusar munäna. ¿Cunats jan mayninacajja? Tureajj janiw amuycänti. Ucampisa Hassan jilapajja jupampïscänwa.\nHassan: “Turea, nayar juman historianacamajja gustituwa. Jumjamäñ münta.”\nTureajj waliquijjänwa. Janiw ajjsarjjänti. Navidad c’uchisinajj chuymap khanarayänwa. Mayjawa Navidad festejataynawa: ¡Chuymapana Jesusampi!\nUñstirinaca: Parliri, Yurea, padre, Ameen, Hassan\nPage last modified on February 27, 2019, at 07:55 AM | powered by PmWiki (pmwiki-2.2.109)


Apocalipsis 8 - Holy Bible [Aymara Bible 1997] - (Apo 8)\nCunapachatejj Corderojj libron pakallköri sello sellt'atäcän uca ch'iyjcän ucqhajja, alajjpachanjja take cunaw amuct'äna mä quimsa tunca minutonacjama.\nUcatsti uñjaractwa pakallko angelanacaru Diosan nayrakatapancasquiri. Jupanacarusti pakallko trompetanacaraquiw churatäna.\nUcatsti yakha angelaraquiw mä kori incensario apt'ata jutäna, ucatsti altar nayräjjaruwa sayt'asi. Uca angelarusti walja inciensoraquiw churatäna, take qhitinacatejj Diosancapqui ucanacan oracionanacapampi chica loktatäñapataqui. Uca loktäwsti trono nayräjjancquis uca kori altarjjaru loktañapänwa.\nIncienso jek'esti angelan amparapatjja Diosan nayrakataparuw maqhatäna Diosan wawanacapan oracionanacapamp chica.\nUcatsti angelajj incensario catusinjja, altarancquis uca nina sanc'anacampiw phokhantäna, ucatsti aca orakeruw ucjja wartanjjäna. Aca orakensti khejjokhejjonaca, ojjoñanaca, llijullijunaca, mä orak qhathati cunaw utjaraquïna.\nUcatsti trompetanaca apt'atäpcän uca pakallko angelanacajj phust'añataquiw waquichasipjjäna.\nNayrïri angelasti trompetapjja phust'änwa, ucatsti chhijchhiwa aca orakerojj purinïna, wilampi quittata nina jalluraquiw orakerojj jallüna, ucatsti quimsïri partewa aca orakenjj tucusïna, kokanacatsa take koranacatsa quimsïri partewa naqhantäna.\nUcjjarusti payïri angelaraquiw trompetapjja phust'äna, ucatsti jach'a kotarojj mä nina nacquir kolluw liwintataraquïna, jach'a kotatsti quimsïri partewa wilar tucjjäna.\nKotan jaquir lak'onacatsti quimsïri partewa jiwaräna, barconacasa quimsïri partewa t'unjatäna.\nQuimsïri angelaraquiw trompetapjja phust'asïna, ucatsti mä nina nacquiri jach'a warawararaquiwa alajjpachat jalaktanïna aca orakeru. Ucasti aca oraken quimsïri parte jawiranacjjaru, uqhamarac uma jalsunacjjaruw jaljjattäna.\nUca warawarasti Ajenjo satänwa. Umanacasti quimsïri partejja c'allc'uw tucuwayjjäna. Walja jakenacaraquiw uca uma laycu jiwarapjjäna umajj wali c'allc'ütap laycu.\nUcjjarusti pusïri angelaraquiw trompetap phust'asïna, ucatsti intejja quimsïri partewa t'unjatäjjäna, uqhamarac phajjsisa, warawaranacasa. Uqhama quimsïri parte intis phajjsis t'unjatäjjatapatsti, quimsïri partewa jan khanajj khant'cjjänti, ni urus ni arumasa.\nUcat uñtasinsti mä angelaruw uñjta chica alajjpachan jalnakasquiri, wali jach'at aqham sas art'asisa: “¡Ay! ¡Cunaquïcani aca oraken jaquir jakenacatjja, cunapachatï yakha quimsa angelanacajj trompetanacapa phust'asipcani ucapachajja!”


Citizen Media · Mara t'aqa phaxsi, 2015 · Global Voices Aymarata\nCitizen Media · Mara t'aqa phaxsi, 2015\nIsturyanaka Aka tuqita Citizen Media Ta Mara t'aqa phaxsi, 2015\nSarayaku, Ecuador qhichwa markanx umax mä jakäwiwa\nLatin America 20 Mara t'aqa phaxsi 2015\nQhichwa markarux video ukanakax uñt’ayaskiwa, jupanakan uraqinakap arxatasa, uka markanx markachirinakax petróleo, gas, ukat minerales ukanak janiw apsupxañap munapkiti.\nAsia del Sur 18 Mara t'aqa phaxsi 2015\nMedio Oriente & Norte África 15 Mara t'aqa phaxsi 2015\nAsia Oriental 9 Mara t'aqa phaxsi 2015\nMayni Kioto markan jakasir ukhamarak editora Kyoto Journal sat revistatx Lucinda Cowing, jupax aka medios sociales ukatx wal kusist’awayi . Cowing jupax facebook tuqipanx qillqt’awayiwa, (jupatakkichis, ukampirus iyawsawipampiw akham uñist’ayasi): Woaaa, talk about «it's a small world» moment. I had a suspicion the girl opposite me was taking a sneaky...\nMedio Oriente & Norte África 8 Mara t'aqa phaxsi 2015\n2008 marat jichhakamax Israel markanx tunka suxtan wawaw k'añasku manqhar jaytasin chijir puris jiwapxi. Mayni Chef jupaw markanakar uñt'ayi, jupax k'añasku manqhan mä pizza phayt'asaw uñt'ayaraki.\nÁfrica Subsahariana 7 Mara t'aqa phaxsi 2015\nLatin America 2 Mara t'aqa phaxsi 2015\nAnna Luisa Daigneault jupaw aka qillqt'awayi, Yanesha arun apthapit isturyanaka.\nNigeria markankir rey de Lagos jupan munataparjam jan chimpuntapkan ukhax Igbo markar jiwayañatakiw asxarayi\nÁfrica Subsahariana 1 Mara t'aqa phaxsi 2015\n"Kunti munktxa, Qutanakax jumanakatakix jach'aptaskakiniwa. Naya munkt uka kuntrapxat ukhax uma taypin jikxatasipxata.


Aymara, Dramas: Piece 007 – Diosajj juc’ampi ch’amaniwa | Waters of Life for Children\nHome -- Aymara -- Perform a PLAY -- 007 (On the winner’s side)\n7. Diosajj juc’ampi ch’amaniwa\nMä cutimeijja filisteonacajja Israel marca contrajj guerrancaraquiquïnwa. David jupan jilïrinacajja nayrakata nuwasiñancänwa. Awquipasti cunjamäsquisa jilanacapajja uc uñjiriwa qhitatayna uqhamaraqui mank’a apañapataqui.\nCunapachatejja nuwasiñäqui ucjaru purisajja mä wali jach’a jake enemigo taypinjja uñjatayna. Niya quimsa metro tañsänwa. Goliat sutinïnwa. Ajjtcañ arunacampiwa Israel marcaru arnacäna uqhamaraqui maldisiraquïna. Takpach soldadonacajja ajjsarapjänwa. Rey Saulömpacha. ¿Armasjjapjpachänti Diosajj juc’ampi ch’amanïtapjja?\nGoliat: “Chhoy, pisi amuyuni israelitanaca, ¿ajjsarajjay mantapjjtamjja? Ja, ja, ja. Jichurojj jamach’in manc’aparuw tucuyapjjama. Jumanacan Diosamajja janiw yanapapquiristamti. Nayasti juc’ampi ch’amanïtwa.”\nDavid: “¿Ist’apjjati cuntejja jiski? Diosa contraw ajjtañ parlasqui. ¿Janit cuns lurapcäta?”\nDavid jupasti cuntejja aca jan respetuni filisteojja burlascänjja isrelitanacat ucatjja wali culiratänwa. Ucasa ucaquïspawa, ucampis jacquir Diosat burlasitapatstï ¡Janipuniwa! Ucasti añchapinïnwa.\nChekpachapiniwa sascäna. Pastor bastonapacwa apjjarusitayna k’orawapampi ucatsti enemigompi jiquisiriw sarawayana.\nDiosajj juc’ampi ch’amaniwa. Ucawa juc’ampi ch’amañchana juparojja.\nWaljaninacawa cuntejj uñjapcänjja ucjja janiw creyepcänti: Iwijja awatirijja, uca waynuchojja uca wali jach’a nuwasiriruwa jac’achasïna. ¡Wali musparcañänwa!\nGoliat jupasti jac’achasitaynawa, juc’ampi juc’ampi…\nGoliat: “¿Nayasti anüt-ti lawas ayt’ata jutañamataquisti? ¿Jumanacan Diosamasti imitaniw saquit amuyasta? Ja, ja, ja, ja, nayajja jupat sipansa juc’ampi ch’amanïtwa. Jiwjayämawa.”\nDavid: “Jumasti armampi espadampiw jut-ta, ucampisa Take Ch’aman Diosan sutïpjjaruw qhitiruti jumajja ayniwayctajja nayajj jut-ta. Jupastï jumata sipansti juc’ampi ch’amaniwa. Atipjjämawa uqhamaraqui takeniraquiwa Israel marcajj jacquiri Diosanïtapa yatipjjani.”\nDavid jupasti mä kala irsusi, k’orawaruwa iranti ucjjarusti k’orawrantiwa… (k’orawaw ist’asi)\nGoliat: “Aaaaaaaaaaaj…” (jathi jaken liwitat-tapaw ist’asi)\nDavid jupana kalapasti uca jach’a jaken paraparuw wact’atayna. Jiwatawa pamparojj liwitat-tatayna. ¿Diosat burlasitapajja jichhajja juparojj cunjjatänsa? ¿Qhitisa jichhajja juc’ampi ch’amanïnjja? ¡¡Diosawa juc’ampi ch’amanejja!!\nUñstirinaca: Parliri, Goliat, David\nPage last modified on October 08, 2018, at 09:59 AM | powered by PmWiki (pmwiki-2.2.140)


Jueces 10 - Holy Bible [Aymara Bible 1997] - (Jue 10)\nAbimelec khepatsti, Isacar sat tributjja mä chachaw utjäna Tola sat sutini, jupasti Fúa chachan yokapänwa, uqhamarac Dodo chachan allchhiparaqui, jupawa sayt'äna Israel marcar khespiyañataqui. Aca Tola chachasti Samir sat chekanwa jacäna, Efraín utjqui uca lomanacana.\nJupasti pä tunca quimsan maraw Israel marcarojj apnakawayasa jiwjjäna. Ucatsti Samir sat chekaruraquiw imt'jjapjjaraquïna.\nUca khepatsti Galaadanquir Jair chachaw, sayt'araquïna; jupajj pä tunca payan maranacaraquiw Israel marcarojj apnakawayaraquïna.\nJair sat chachasti quimsa tunca yokanacanïnwa. Sapa maynis asnjjataw sarnakapjjerïna, uqhamaraqui Galaad chekanjja mä marcaniraquïnwa. Uca quimsa tunca marcanacasti jichhürcamajj uñt'atawa “Jair chachan marcanacapawa” sasa.\nJair chacha jiwjjepansti Camón sat chekaruraquiw imt'jjapjjaraquïna.\nIsraelitanacasti wastatampiw Dios nayrakatana jan walinac lurjjapjjaraquiquïna cunayman Baal Astarté sat c'ari diosanacar yupaychasina. Uqhamarac Siria, Sidón, Moab, Amón uca marcanquirinacan diosanacaparu, filisteonacan diosanacapar yupaychasinjja Diosaru take chuyma yupaychañjja apanucjjapjjänwa.\nUcatpï Diosajj colerasisinjja filisteonacampi, amonitanacampi t'akhesiyatäñarojj catuyänjja.\nUca urutsti filisteonacampi, amonitanacampejj tunca quimsakallkon maranacaw Galaad sat chekan jaquir israelitanacarojj wali t'akhesiyapjjäna. Aca Galaad sat orakenacasti Jordán jawirat mayscatancänwa amorreonacan orakepana.\nUcampis amonitanacajj Jordán jawirjja maqhatanipjjaraquiquïnwa Judá, Benjamín, Efraín sat tribunquirinacampi nuwasiñataqui. Uqhamaw israelitanacajj wali llaquita, jan walt'añana jicjjatasipjjäna.\nUcatsti israelitanacajj Diosaruw yanapa mayipjjän aqham sasa: “Dios Tatitu, juma contraw nanacajj jucha lurapjjta, uqhamarac apanucupjjaracsmawa c'ari diosanacaru yupaychatanacajj laycu” sasa.\nUcat Diosajj saraquïnwa: “Jumanacasti t'akhesiyatäpjjayätawa egipcionacana, amorreonacana, amonitanacana, filisteonacana,\nsidonionacana, amalecitanacana, madianitanacana uqhama. Ucampis cunapachatejj nayaru arnakasinipquista ucqhajja nayajj jumanacarojj khespiyapjjsmawa.\nUqhama khespiyatäcasinsa jumanacajj nayatjja armasisipcaquistawa yakha c'ari diosanacaru yupaychaña laycu. Uca laycusti nayajj janiw mayampis khespiyapquirismati.\nJichhasti, ¡sarapjjam, ucat mayipjjaraquim yanapa cawquïr diosanacarutejj ajllisipcta ucanacaru! ¡Jupanacasti jumanacarojj khespiypan cunapachatejj wali llaquita, jan walt'añana jicjjatasipcta ucqhajja!” sasa.\nUqham ist'asinsti israelitanacajj, Diosarojj sapjjaraquïnwa: “Nanacajj juchwa lurapjjta. Jichhasti nanacampejj cunjämarutejj muncta uqhamaruy luram, ucampis nanacajj achict'asipjjsmawa, jichhajj khespiyapjjaquitaya” sasa.\nIsraelitanacajja uca c'ari diosanacjja apanucjjapjjänwa, Diosaru cutt'asa yupaychañataqui. Ucatsti Diosajja janiw muncänti israelitanacan t'akhesiscañapjja.\nAmonitanacajj tantacht'asisinjja Galaad sat chekaruw campamento uchantasipjjäna, ucampis israelitanacajja uca quipcaraquiquiw tantacht'asisajj Mizpa sat chekaruraquiw campamento uchasipjjaraquïna.\nGalaad sat chekana jaquir israelitanacajja jilïrinacapampejj amtapjjänwa: “Qhititejj amonitanac contra nuwasiñataqui sartcani ucawa aca Galaad sat orakenacana take jaquirinacarojj apnakani” sasa.


2 Crónicas 16 - Holy Bible [Aymara Bible 1997] - (2Cró 16)\nUcampis Asa reyejj quimsa tunca sojjtani mara apnakcäna ucqhajja, Israelan Baasa reyipaw Judá marcar nuwir saräna, ucatsti Ramá marcjja sayt'asiñataquiw waquichayäna, Judá orakenquir reyiru maynit mayniru parlasiñanacapa apakasina.\nUcatsti Asa reyejj Tatitun templopata kori, kollke apsuyasina, uqhamarac reyin palaciopatsa ucanacjja Sirianquir Ben-adad reyiruw apayäna, jupasti Damasco marcanwa jacäna. Uqhamaraquiw aca yatiyäwi apayäna:\n“Jumampi nayampejja mä suma parlt'äwiru mantañäni, cunjämatï nayra awquinacasajj lurapcäna uqhama. Acajj nayajj apayansmawa kori, kollke. Ucatsti Israelanquir Baasa reyimpi sumar mantatamjja p'acjam, uqhamatwa jupajj nayaru samaraña churitani” sasa.\nBen-adad reyisti Asa reyin parlt'äwiparojja ist'änwa, ucatsti ejercitopan tamanacapan jilïrinacaparuwa qhitäna Israelana marcanacaparu nuwantapjjañapataqui. Uqhamatwa catuntasipjjäna Ijón, Dan, Abel-maim, uqhamarac Neftalí orakenquir imatanaca uchaña take marcanacapsa.\nCunapachatï Baasajj uc yatïna ucqhajja, Ramá marcaru sayt'asiñatac waquichañjja apanucünwa.\nUcatsti Asa reyejja Judá orakenquir take jakenacampi jutasinjja Ramá chekatjja apasjjapjjänwa kalanaca, maderanaca Baasa reyejj ucanacampi sayt'asiñatac waquichrantcäna ucanaca, ucanacampisti jupajj Geba, uqhamarac Mizpa marcanacwa sayt'asiñataqui waquichrantayäna.\nUca urunacansti Hanani profetajja Judá marcanquiri Asa reyin ucar uñt'iriw saräna, aqham siri: “Siria marcanquiri reyin ejercitopajja jumarojj apanucjjtamwa, Tatitu Diosamaru jan iyawsatam laycu, jan ucasti Siria marcanquir reyiru alcatasitam laycu.\n¿Janiti etiopenacasa libionacasa mä jach'a wali ch'amani ejercitöpcänjja, walja caballerianacani, uqhamarac nuwasiñ carronacanisa? Ucampis Tatitojj juman amparamaruwa catuyayätamjja, jumajj jupar iyawsatam laycu.\nTatitusti sumwa uñjasqui take acapachana cunanacatejj lurasisqui ucanacjja, uqhamata ch'ama churañataqui qhitinacatejj chekpachana juparu iyawsasipqui ucanacaru. ¡Jumasti mä lokjamawa uqham lurtajja! ¡Jichhat ucsarusti juc'ampi guerranacawa jumataqui utjani!” sasa.\nUcatsti Asajj walpunwa profeta tokjja colerasïna, ucatjja carcelaruwa uchantayäna. Uqhamaraquiwa uca urunacanjja marcanquiri yakhepanacarojja sinti ñankhanac luraraquïna.\nAsan sarnakäwipajja kalltat tucuycamajja Judá, uqhamarac Israelan reyinacapan libropana kellkatawa.\nQuimsa tunca llätuncani mara apnakascäna ucqhajja, Asajj sintipuniwa cayunacapata usuntjjäna, ucampis uqham usutäsinsa janiw Tatitur thaktcänti, jan ucasti kollirinacaruquiw saräna.\nJupasti jiwjjänwa pusi tunca mayan mara apnakcäna ucqha,\nucatsti imt'jjapjjänwa cawquïr sepulturtejj jupajj lurayascäna Davidan marcapana ucaru. Amayapsti mä callañaruwa uchapjjäna, k'apquir kollanacani, uqhamarac wali yatiñampi take casta wacsuyata suma k'apquiri kollanacampi phokhantata. Ucjjarojja jupan sutiparojja mä jach'a ninwa naqhayapjjaraquïna.


Apocalipsis 2 | Online Bible | New World Translation\nAkïr markankir congregacionanakaruw qellqasi: Éfeso (1-7), Esmirna (8-11), Pérgamo (12-17), Tiatira (18-29)\n2 ”Éfeso markankiri congregacionan angelaparojj akham sasin qellqam: khititejj kupi amparapar paqallqo warawaranak katjjaski ukhamaraki qorit lurat paqallqo candelabronak taypin sarnaqki ukajja, akanakwa sapjjtam: 2 ‘Nayajj luratanakamsa, trabajitamsa, aguantatamsa yattwa. Jumajj jan wali jaqenakarojj janiw katoqktati, apostolonakäpjjtwa sirinakarus yantʼaraktawa, jupanakajj janiw apostolonakäpkiti, jupanakan kʼarïpjjatapsa katjaraktawa. 3 Jumajj aguantirïtamsa uñachtʼayaraktawa, sutij laykojj kunayman jan walinakansa saytʼatäskaktawa, janirakiw qarjktati. 4 Ukampis mayaw juma contrajj utjitu: qalltan utjkayätam uka munasiñjja jumajj apanuktawa. 5 ”’Jumajj kawkitsa jalaqtta uk amtasim, arrepentisirakim, kunanaktï nayrajj lurirïkayäta ukanak lurarakim. Janitejj ukham lurkätajja, nayaw juman ukar jutasajj candelabrom lugarapat apaqäjja, arrepentisïta ukhakiw uk jan lurkäti. 6 Ukampis aka luratamaw juman sumajja: kunjamtï nayajj Nicolasan sectap uñisktjja, ukhamarakiw jumajj uñistajja. 7 Khititejj jiñchunïki ukajja, kuntï espiritojj congregacionanakar siski uk istʼpan: khititejj atipjkani ukarojja, jakañ arbolan achunakapwa manqʼayäjja, ukajj Diosan paraisopankiwa’. 8 ”Esmirna markankiri congregacionan angelaparojj akham sasin qellqarakim: khititejj ‘Nayrïrïki Qhepïrïki’, khititejj jiwatäkasin jaktanki ukajja, akanakwa jumanakar sapjjtam: 9 ‘Tʼaqesitamsa pobrëtamsa nayajj yattwa, ukampis jumajj qamirïtawa.* Judiöpjjtwa sirinakan jumanak contra jan wal parlapjjatapsa yatiraktwa, jupanakajj janiw judiöpkiti, jan ukasti Supayan* sinagogapäpjjewa. 10 Kunanakantejj tʼaqeskäta ukanakatjja jan ajjsaramti.* Jumanakat yaqhepanakarojja, Diablojj* carcelar llawintayasipkakïtamwa, ukhamat phoqatpach yantʼatäpjjañamataki, tunka urunakaw jumanakajj tʼaqesipjjarakïta. Jumasti jiwañkam jan jitheqtas saytʼatäskakim, nayajj jakañ corona churäma. 11 Khititejj jiñchunïki ukajja, kuntï espiritojj congregacionanakar siski uk istʼpan: khititejj atipjkani ukarojja, payïri jiwañajj janiw kamachkanisa’. 12 ”Pérgamo markankiri congregacionan angelaparojj akham sasin qellqam: khititejj purapar arini mä jachʼa ari espadanïki ukajja, akanakwa jumanakar sapjjtam: 13 ‘Kawkinsa jumajj jakta ukjja nayajj yattwa, kawkinkkitejj Supayan* tronopajja ukanwa jumajj jaktajja. Ukhampachas nayan sutijat jan jitheqtasaw sarnaqtajja, Antipasan urunakapansa nayarojj confiyaskakistawa,* jupajj nayan jan jitheqtiri testigojawa, kawkjantï Supayajj jakki ukanwa jupajj jumanakan uñjkatajj jiwäna. 14 ”’Ukampis juma contrajj mä qhawqha arsuñaw utjitu: juma taypinjja Balaaman yatichäwinakapar arkirinakaw utji. Jupaw israelitanakan lanktʼapjjañapatakisa, idolonakar loqtat sacrificionak manqʼapjjañapatakisa, qʼañu jucha* lurapjjañapatakis Balac chachar yatichäna. 15 Juma taypinjja ukhamarakiw Nicolasan sectapan yatichäwinakapar arkirinakajj utji. 16 Ukhamajj arrepentisim. Janitejj arrepentiskätajja, nayajj jankʼak jutasaw lakajankki uka jachʼa espadajampejj jupanakamp nuwasëjja. 17 ”’Khititejj jiñchunïki ukajja, kuntï espiritojj congregacionanakar siski uk istʼpan: khititejj atipjkani ukarojja, nayajj imantatäki uka maná manqʼatwa churäjja, mä jiskʼa janqʼo qalampwa churarakëjja. Uka jiskʼa qalanjja mä machaq sutiw qellqata, uka sutjja janiw khitis yatkiti, khititejj uka jiskʼa qala katoqki ukakiw yati’. 18 ”Tiatira markankiri congregacionan angelaparojj akham sasin qellqam: khititejj Diosan Yoqapäki, nayranakapas aqaskiri ninar uñtatäki, kayunakapas mä suma cobrer uñtatäkaraki ukajja, akanakwa jumanakar sapjjtam: 19 ‘Nayajj luratanakamsa, munasirïtamsa, Diosar confiyatamsa,* jupar servitamsa, aguantatamsa yattwa. Kunanaktï jichhajj lurkta ukanakajja, qalltan lurkayäta ukanakat sipansa jukʼamp waljawa. 20 ”’Ukampis mayaw juma contrajj utjitu: Jezabel warmir uñtasitäki uka warmirojj ukhamakiw uñchʼuktajja. Jupajj profetisätwa sasaw parli, esclavonakajarojj yatichäwinakapampiw engañji, ukhamat jupanakajj qʼañu jucha* lurapjjañapataki, idolonakar loqtat sacrificionaksa manqʼapjjañapataki. 21 Jupan arrepentisiñapatakejj tiempjja churtwa, jupajj janiw qʼañu jucha* luratapat arrepentisiñ munkiti. 22 Juparojj niyaw jan sartkiri usuntayäjja, jupamp adulterio jucha* luririnakarojj wal tʼaqesiyäjja. Jupan luratanakapat arrepentisipjjani ukhakiw ukanak jan lurkäti. 23 Uka warmin wawanakaparojj jiwayir usumpiw jiwarayäjja, ukhamatwa taqe congregacionanakajj wali manqhankir amuyunaksa* chuymanaksa uñantirïtaj yatipjjani. Jumanakarojj sapa mayniruw luratanakamarjamajj kunatï wakiski uk churapjjäma. 24 ”’Khitinakatejj jumanakat Tiatira markankapkta, taqe khitinakatejj Jezabelan yatichäwinakapar jan arkapkta, Supayat* jutki uka kʼari* yatichäwinaksa jan uñtʼapkta ukanakarojj sapjjsmawa: janiw jumanakarojj kuna yaqha jathi qʼepimpis apjjatapksmati. 25 Ukampis jutkä ukapachkamajja, kunanakatï utjapktam ukanakat wal katuntasipjjam. 26 Khititejj atipjkani, luräwinakajsa tukuykam phoqarakini ukarojja, akapachankir jaqenakjjaruw munañanïña churäjja, 27 hierrot lurat varampiw jupajj jaqenakar awatini, ukhamatwa jupanakajj ñeqʼet lurat vasonakjam qʼala tʼunjatäpjjani, kunjamtï nayajj Awkijat munañanïñ katoqkta ukhama. 28 Juparojj alwa warawara churäjja. 29 Khititejj jiñchunïki ukajja, kuntï espiritojj congregacionanakar siski uk istʼpan’.\n^ Variante: “wali utjirinïtawa”.\n^ Jan ukajja, “iyawsaskakistawa”.\n^ Jan ukajja, “iyawsatamsa”.\n^ Jan ukajja, “sentimientonaksa”. Griego arunjja, “riñonanaksa”.\n^ Variante: “llulla”.


¿Ñanqha angelanakajj utjiti?\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Bashkir Batako karo Batako toba Baulé Becol Bengalí Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Georgiano Griego Guaraní Gun Hausa Hebreo Hiligaynon Hindi Hmong (blanco) Holandés Húngaro Iban Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Maya Mizo Moré Ndebele (Zimbabue) Nepalés Nias Niueano Noruego Nyaneka Náhuatl (norte de puebla) Oromo Osético Otetela Pangasinán Papiamento (Aruba) Papiamento (Curazao) Persa Pidgin de las islas Salomón Polaco Ponapés Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Tetun Dili Tigriña Tivo Tojolabal Tok pisin Tongano Tshiluba Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Vendal Vietnamita Wallisiano Waray-Waray Wayuunaiki Xhosa Yao Yoruba Zandé Zulú Árabe Ñanya Ñemba\nJïsa utjiwa. Amtañäni, Diosajja angelanakarojj jupanak pachpa kun lurañ ajllir luräna. Adanampir Evampir lurkäna uka qhepatjja, mä angelaw jan walinak lurañ ajllïna, ukhamat aka oraqen Dios contra saytʼasipjjañap munarakïna. Ukatwa Adanampi Evampejj Dios contra saytʼasipjjäna (Génesis 3:1-7; Apocalipsis 12:9). Uka angelajj janïr Dios contra saytʼaskipanjja, kuna sutinïnsa kuna luräwsa phoqäna uk janiw Biblian qhanañchkiti. Qhepatjja Supaya sasaw Biblian sutichi, ukajj “kutkatasiri” sañ muni, ukatjja Diablo sasaw suticharaki ukasti “kʼarintiri” sañ munaraki (Mateo 4:8-11).\nUkhamatwa Dios contra saytʼasiñajj qalltäna. Noé chachan urunakapanjja, mä qhawqha angelanakajj ‘utjäwinakap apanukusaw’ aka oraqer jaqenakar tukus saraqanipjjäna, ukhamat jan wali qʼañunak lurapjjäna. Kuna amtampitï Diosajj jupanakar lurkäna ukanaks apanukupjjarakïnwa (Judas 6; Génesis 6:1-4; 1 Pedro 3:19, 20).\n¿Kunas uka qhepat pasäna? Jehová Diosajj aka oraqen jan wali jaqenak tukjañatak uma juicio apankäna ukhajja, ñanqha angelanakajj jañchi cuerpo jaytasajj alajjpacharuw espiritunakjam kutʼjjapjjäna. Ukampis Jehová Diosajj janiw uka ñanqha angelanakarojj alajjpachan katoqjjänti, janirakiw “lurañanakap” kuttʼayjjänti, jan ukasti juzgatäpjjañapatakiw “wali chʼamak lugarar” jaqontäna, Tártaro sasaw uka lugarar uñtʼasiraki (Judas 6; 2 Pedro 2:4). ‘Demonionakan apnaqeripajj’ Supayawa, munañapankapjjarakiwa, Supayasti ‘mä qhana angeläkaspas ukham tukuskaraki’ (Mateo 12:24; 2 Corintios 11:14).\nDiosajj 1914 maranwa alajjpachan mä Reino jan ukajj gobierno uttʼayäna, apnaqeristi Jesusawa sasaw Bibliajj yatichi. * Uka qhepatsti Supayasa demonionakasa aka oraqer jaqokanitapjjänwa. Jichhürunakanjja, jan walinakasa qʼañu luräwinakan sarnaqañasa jukʼampiw jiljjataski. Ukanakasti demonionakajj wali coleratäpjjatap uñachtʼayi (Apocalipsis 12:9-12).\nAkapachan jan walinakajj jukʼampiw jiljjattaski. Taqe ukanakaw ñanqha angelanakana jan ukajj demonionakan tukjäwipajj jakʼankatap uñachtʼayi. Niyarakiw Diosan Reinopajj uka ñanqha angelanakarojj jan walinak jan lurapjjañapatak jarktʼani, aka oraqsa mä paraisor tukuyani, waranqa maranakarakiw apnaqani. Uka pasatatsti ñanqha angelanakajj jaqenakar yantʼar puriyañatak mä jukʼa tiempow antutatäpjjani. Uka qhepatjja wiñayatakiw tukjatäpjjani (Mateo 25:41; Apocalipsis 20:1-3, 7-10).\n^ Párrafo 6 Diosan Reinopat jukʼamp yatjjatañatakejja, ¿Kunsa Bibliax chiqpachapuni yatichi? sat libron 8 yatichäwip uñjjattʼäta, ukajj Jehová Diosan Testigonakapan luratawa. Internetanjja jw.org/ay cheqanwa utjaraki.\nText Aka archivonakanwa qellqatanak apaqasma YATIYAÑATAKI 2017 Núm. 5 | Angelanakat ¿kunsa Bibliajj yatichi?\nAudio Aka archivonakanwa grabacionanak apaqasma YATIYAÑATAKI 2017 Núm. 5 | Angelanakat ¿kunsa Bibliajj yatichi?


“Jan ajjsaramti, nayaw yanapaskäma” (Isaías 41:13) | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Angola markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bassa (Camerún) Becol Bengalí Birmano Boulou Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Coreano Croata Dangme Danés Efik Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibo Ilocano Indonesio Inglés Islandés Isoko Italiano Japonés Kabiye Kannada Kaonde Kikamba Kikuyu Kiniaruanda Kirguís Kiribatiano Kirundi Kurdo Kurdo kurmanyí del Cáucaso Kwangalí Kwanyama Letón Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mixe del norte Mongol Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Persa Pidgin de las islas Salomón Pidgin nigeriano Polaco Portugués de Brasil Quechua boliviano Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sudáfrica markan amparamp parlirinakataki Sueco Tagalo Tai Tamil Tayik Telugu Tetun Dili Tigriña Tivo Tok pisin Tsotsil Tsuana Tumbuka Turco Turcomano Tuvaluano Twi Tártaro Ucraniano Urdu Uzbeko Vendal Vietnamita Waray-Waray Wolaita Xhosa Yao Yoruba Zapoteco (Istmo) Zulú Árabe Ñanya\nWALI arumas mä callnam sarkasma ukat mä jaqes arkankiristam ukham amuytʼañäni. Saytʼta ukhajj uka jaqejj saytʼarakiwa. Jankʼak sartta ukhajj jankʼakiw sartaraki. Ajjsarañat jankʼakiw mä amigoman utapar tʼijtjjtajja, utapar mantasasti janiw ajjsarayasjjtati.\nInas ukhaman jan uñjasirïkstati. Ukampis yaqha ukhamanakan uñjasisaw llakita jikjjatasisma. Amuytʼañataki, mä jan wali luräwi jaytañatak chʼamachaskasin wasitampiw uka pachpar purtʼasisma. Inas walja tiempo jan trabajoni jikjjatassta, wal chʼamachaskasasa janiw trabajo jikjjatirjamäkasmati. Inas jutïrin chuymankipstañata, usuntañata llakisirakchisma. Jan ukajj yaqha ukhamanakaw llakisiyiristamjja.\nUka llakinakana, jan ukajj yaqha llakinakan uñjaskasajja, ¿yanaptʼkiristam, istʼkarakiristam ukham amigonïñ waljjay munasmajja? ¿Ukham amigojj utjtamti? Jïsa, utjtamwa. Uka amigomajj Jehová Diosawa. Jupajja, Abrahaman suma amigopänwa sasaw Isaías 41:8-13 qellqatajj qhanañchi. Isaías 41:10, 13 jiskʼa tʼaqanakanjja, Jehová Diosajj servirinakapar akham siwa: “Jan ajjsaramti, nayaw jumampïskta, jan ajjsaramti, nayäsktwa juman Diosamajja. Nayaw chʼamañchaskäma, nayarakiw yanapaskäma, atipjiri amparajjampirakiw uywaskäma [...]. Naya, juman [Jehová] Tatitu Diosamaw, jumarojj amparat wayjjarsma, irparaksma; nayaw saraksma: ‘Jan ajjsaramti, nayaw yanapaskäma’” sasa.\n“ATIPJIRI AMPARAJJAMPIRAKIW UYWASKÄMA”\nDiosan arunakapajj wal chuymachtʼistu. Jupajja, “atipjiri amparajjampirakiw uywaskäma” sasaw sistu. Jan walinakan uñjasktan ukhajja, jan walit mistuñatakejj amparapampis wayjjarusin yanaptʼkistaspa ukhamawa. Ukatsti akham sasaw chʼamañchtʼarakistu: “Jan ajjsaramti, nayaw yanapaskäma” sasa.\n¿Jehová Diosarojj munasiri Awkimarjama, ukhamarak Amigomarjamat uñjta? ¿‘Jan walinakan uñjaskä ukhajj Jupaw yanaptʼaskitani’ sasinti amuyta? Jehová Diosajj jumat wal llakisi, yanaptʼañsa munaraktamwa. Jan walinakan jikjjataskta ukhajja, jumar wal munasitap laykojj sum jikjjatasisma ukwa munaraki. Amtapuniñäni, ‘Jupaw llakinakan yanaptʼistani’ (Sal. 46:1).\nNAYRA JUCHANAKAT JUCHAÑCHASIÑA\nYaqhepajja, nayra juchanakapat amtasisipkakiwa, janis Diosajj perdonkaspa ukham amuyasipjje. Jumatï ukham jikjjatassta ukhajja, Job chachat amtasim. Jupajj waynäkasin juch lurarakïnwa, janiw uk imtʼkänti (Job 13:26). Salmonak qellqeri David chachas ukhamarakiw jikjjatasïna, ukatwa Diosar akham achiktʼasïna: “Janikiy jucha luratanakajjat amtasimti, janirak wayna kankañajjan ñanqha luratanakajjat amtasimti” sasa (Sal. 25:7). Niyakejjay taqenis pantjasirïstanjja, ‘taqeniw juchanïtanjja, Diosampis janiw katoqatäktanti’ (Rom. 3:23).\nIsaías 41 jaljan jikjjataski uka arunakajj Israel markatak qellqatänwa. Jupanakajj sinti jan walinakwa lurapjjäna, ukatwa Jehová Diosajj akham säna: ‘Babilonia markar apataw uñjasipjjani’ sasa (Isa. 39:6, 7). Qhepatjja, taqe chuyma arrepentisirinakaru, Jupatakjam sarnaqapki ukanakaru qhespiyañwa Diosajj amtäna (Isa. 41:8, 9; 49:8). Jichhürunakanjja, taqe chuyma arrepentisirinakarusa, Jupatakjam sarnaqañ munirinakarusa ukhamarakiw khuyapayasiñampi, munasiñampi uñji (Sal. 51:1).\nTakuya * jilatat amuytʼañäni, jupajja qʼañu luräwinak uñchʼukiña ukhamarak masturbación satäkis uka qʼañu luräwi apanukuñatakiw chʼamachasïna. Ukampis walja kutiw uka pachpa luräwinakar purtʼasïna. ¿Kunjamsa jilatajj jikjjatasïna? Jupajj akham siwa: “Aynachtʼataw jikjjatasiyäta. Ukampis juchanakajat perdonañapataki Diosar mayisirïta ukhajja, jan aynachtʼat jikjjatasiñatakiw yanaptʼitäna” sasa. ¿Kunjamsa Diosajj yanaptʼpachäna? ‘Uka pachpa lurañar purtʼasïta ukhajja, telefonotwa jawsanipjjetäta’ sasaw irpir chuymaninakajj sapjjäna. Takuya jilatajj siwa: “Irpir chuymaninakar jawsañajj chʼamäkchïnsa, jupanakar jawsirïta ukhajj chuymachtʼataw jikjjatasirïta” sasa. Qhepatjja, tamanak tumptʼiri jilatajj Takuya jilatar visittʼañapatakiw irpir chuymaninakajj amtapjjäna. Jupasti Takuya jilatarojj sänwa: “Janiw aleq ukhamatak jumar uñjir jutkti. Irpir chuymaninakaw jumar visittʼañatakejj khitanipjjetu” sasa. Takuya jilatajj akham siwa: “Jan walinaksa lurkchiyätjja, Diosajj irpir chuymaninak toqew yanaptʼitäna” sasa. Tiempompejja, Takuya jilatajj jan wali luräwinak jaytjjänwa, precursor reguläratwa irnaqjjäna, jichhasti Betel utanwa irnaqtʼaski. Pantjasïta ukhajja, kunjamtï Jehová Diosajj uka jilatar yanaptʼawaykejja, ukhamarakwa yanaptʼätam.\nJAN TRABAJONÏSIN LLAKIT JIKJJATASIÑA\nYaqhepajj jan trabajonëjjasina, jan ukajj yaqha trabajo jan jikjjatirjamäsinwa llakita jikjjatasipjje. Trabajonjja, yaqhepajj janiw maynir katoqañ munapkiti, ukajj wali llakkañawa. Ukhamanakan uñjasisajja, janis kunatakis askïkaspa ukhamwa maynejj amuyasispa. ¿Kunjamsa Jehová Diosajj yanaptʼiristamjja? Jupajja, janiw jankʼakejj mä trabajo churkiristamti, ukampis Davitan aka arunakap amtañatakiw yanaptʼiristam, jupajj sänwa: “Nayajj waynäyätwa, jichhasti niyaw chʼama qaritäjjta: janipuniw aski jaqer apanukut uñjkti, janirakiw wawanakapar mayjasirs uñjkti” sasa (Sal. 37:25). Jehová Diosajj wali askitwa uñjtamjja, Jupar serviskakiñamatakejj kunatï wakiski ukwa churätamjja.\nJan trabajonëjjasma ukhajja, ¿kunjamsa Jehová Diosajj yanaptʼiristam?\nColombian jakasiri Sara kullakajja, Jehová Diosan yanaptʼapwa uñjawayi. Wali uñtʼata, respetata mä empresanwa uru jurnala trabajïna, ukanjja walja qollqe ganäna. Ukampis Jehová Diosatak jukʼamp irnaqañwa munäna. Ukatwa uka trabajopat mistusin precursorat irnaqtʼjjäna. Ukampis semanan mä qawqha urunak trabajiñatak mä trabajo janiw jikjjatirjamäkänti. Ukatwa helado aljañ tienda jistʼaräna, mä qawqha tiempotjja jan qollqenëjjatap laykojj tiendap jistʼantjjänwa. Kullakajj siwa: “Kimsa maranakas jan trabajonïkchiyätjja, Jehová Diosan yanaptʼapampiw aguantawayta” sasa. Kullakajja, kunatï jukʼamp wakiskirïki ukamp jakasiña ukhamarak jutïrit jan sinti llakisiñwa yateqawayäna (Mat. 6:33, 34). Mä qawqha tiempotjja, nayra jefepaw kullakar jawsatayna, ukatsti nayra trabajopar kuttʼañapwa mayïna. Kullakajj jupar akham sataynawa: ‘Semanan mä qawqha urunakakiw trabajiñ munta, ukhamarusa, tantachäwinakaru, jachʼa tantachäwinakaru sarañatakis permiswa munarakëjja, ukatï jumatak walïchejja, trabajiristwa’ sasa. Jichhajja, Sarajj janis nayrjam pago katoqjjchejja, precursorat irnaqtʼaskakiwa. Kullakajj siwa: “Ukhamanakan uñjaskayäta ukhajja, Diosajj kunjamsa ‘atipjir amparapampi’ yanaptʼaskitäna ukwa uñjawayta” sasa.\nWaljanejj akham sasaw llakisipjje: ‘Niyaw chuymankipstaskta, janirakiw trabaj-jjäti. ¿Sum jakasiñatakejj qollqejj utjaskpachïtaniti?’ sasa. Jutïrin usuntañatsa llakisipjjarakiwa. David chachjamarakiw waljanejj Diosar akham mayisipjje: “Janikiy chʼama qarit toqer jiskʼachistati, chʼamajjajj tukusiskiwa” sasa(Sal. 71:9, 18).\nKusisit jakasiskakiñatakejja, ¿kunsa chuymaninakajj lurapjjaspa? Jehová Diosaruw jukʼamp confiyapjjañapa, ‘kunatï wakiski ukamp jakañsa Diosaw yanaptʼaskitani’ sasaw confiyapjjañapa. Khitinakatï walja qollqenïsin sum jakasiwayapki ukanakajja, kunatï jakañatak wakiski ukamp kusisit jakasiñwa yateqapjjañapa. Ukatsti jakañatakejj ‘waka aycha manqʼañat sipansa’, ‘chʼojjñanaka manqʼañajj jukʼamp askïtapwa’ amuyapjjañapa (Pro. 15:17). Jumatï Diosar serviñatak jukʼamp chʼamachasïta ukhajja, chuymanëjjäta ukhajj Jupaw taqe kunans yanaptʼätam.\nJosé jilatampi Rose esposapampi, Tony jilatampi Wendy esposapampi\nJosé jilatampit Rose esposapampit amuytʼañäni, jupanakajj 65 jila maranakaw Jehová Diosatak sapürunjam irnaqtʼawayapjje. Ukham sirvkasinjja, jan walinakanwa uñjasiwayapjje. Rose kullakan awkiparuw uruy aruma uñjapjjäna. José jilatasti cáncer usut operatäsin tratamientwa lurañapäna. ¿Kunjamsa Diosajj jupanakar yanaptʼpachäna? Mä chacha warmi toqew yanaptʼäna. Jupanakajj Tony, Wendy satäpjjewa. Uka chacha warmejja, Diosatak sapürunjam irnaqtʼirinakaruw mä uta inak churañ munapjjäna. Tony jilatajj siwa: ‘Colegionjja ventanatwa José jilatarusa, Rose kullakarusa sapüru yatiyir uñjayäta’ sasa. Tony jilatajja, jupanakar taqe chuyma yatiyir uñjasajj wal muspharäna. José jilatasa, Rose kullakasa walja maraw Diosar serviwayapjje, ukatwa Tony jilatajj Wendy esposapamp uta churañ amtapjjäna. Jupanakajja, 15 maranakaw José jilatarusa Rose kullakarus yanaptʼawayapjje, uka jilat kullakajj 85 maranëjjapjjewa. José jilatasa Rose kullakasa, Jehová Diosaw Tony jilat toqesa, Wendy kullak toqes yanaptʼapjjetu sasaw sapjje.\nDiosajj sistamwa: “Jan ajjsaramti, nayaw yanapaskäma, [...] atipjiri amparajjampirakiw uywaskäma” sasa. ¿Jupamp yanaptʼayasïtati?\n^ tʼaqa 11 Yaqha sutinakampi uchatawa.


Muisca arur arut arun ch’amanchañataki, jan chhaqtañapataki · Global Voices Aymarata\n(es) ukan jaqukipiri\tVanesa Petrán\nJaqukipäw uñt'ayata/apkatata 15 Qasäwi phaxsi 2015 23:41 GMT\nAka blog ullart'apxañäni Español, Português, Ελληνικά, русский, Italiano, Nederlands, বাংলা, Español, 繁體中文, 简体中文, Français, English, English\nMuisca arux chhaqtaskiwa. Aka arux (familia de las lenguas chibchenses) uka taypinkiwa, muiscas uka jila kullakanakan arst’atänwa, Bogotá-Colombia markan thaya uraqin jakasirinakan arst’atanwa. Muisca arun saräwipxatx qillqat pankanakax utjiwa khä XVI ukat XVII maranakata, uka pankanakax kawkhanti jan amtat panka imatanakax utjkï ukhat aptanitawa. Uka arux chhaqtaskiw sasinx rey Carlos III de España jupaw yatiyatäna, jupax uka markan juk’amp yatxataw lurañanakapx janiw munkataynati. Uka jark’äwix constitución de Colombia khä 1991 maran iyawsasiwayk ukhakamaw utjatayna.\nUka arux janiw arusutaxiti sasas uñt’atakchixa, ukampirus arunakapax colombianos jupanakatx sapurunjamaw arst’ataski. Aka arunakanx uywanakan quqanakan muxsa achunakan sutinakapaw utjaski, «muisquismos» ukham uñt’atawa, Bogotá uksar jakasir jutirinakatx arunakax arst’ataskiwa.\nAka arun chhaqtatapax Colombia uksan Jach’a yatiqañ utanakan walja lingüistas ukat antropología yatiqirinakaruw p’arxtayawayi jan ukax amuytatayawayi, jupanakax arur juk’at juk’at nayraqatar sartayañatakiw irnaqt’awayapxi. Proyecto «Muysccubun» ukax herramientas digitales ukat redes sociales uksan muisca aru uñt’ayañampiw saranti. Uka tamankirinakan luräwinakapax (fuentes originales) muisca arun qillt’aña ukat wiki uka jichhakipstayañawa. Mä diccionario ukaw Internet uksan español arut muisca arur uñstayasiwayi, Android uka apnaqäwimp inakiw apnaqasispa.\nAka documentación ukax Página Facebook del grupo uksan uñt’ayataski, muisca arux enlace documentación de la wiki ukamp chikt’atawa. Jisnawa:\nProyecto Muysccubun uka taman chikancht’asirinakarux tecnologías apnaqäwix p’arxtayawayiwa, jupanakax janiw ukak lurañ munapkiti jan ukastï juk’amp amtanakanipxiwa, Instituto Caro ukat Cuervo ukanakamp chikt’atax sáliba-español Internet uksa aru pirwa lurañ amtapxi, ukax Android ukatak apnaqäwimp wakisirirakiwa. Maysatstï, Mozilla Colombia ukamp yanapt’atax navegador Firefox jaqukipawir ch’amancht’añatakiw sarantasipki.\nYaqhip pata markan yatiqañ utanakanx muisca arut yaticht’añ amtanakax waljaw utji, Bogotá markan yaqhip yatiqañ utanakans ukakipkarakiwa, tamankirinakax uka documentación luräwimp medios digitales ukan muisca arur ch’amanchañatak kuk’amp yanapt’asp ukwa suyt’asipki.


1 Samuel 24 - Holy Bible [Aymara Bible 1997] - (1Sam 24)\nCunapachatejj Saúl reyejj filisteonacaru arctäwita cuttanjjän ucqhasti, yatiyapjjaraquïnwa, Davidan En-gadi wasarancascatapa.\nUqhamasti Saúl reyejj quimsa waranka jakenacwa take Israel marcata ajlliräna, ucatwa uca jakenacampi jach'a karka kollu tokenacaru Davidar thakeri saräna.\nSarcasinsti mä oveja uyunacaruw purïna. Uca jac'ansti mä putuw utjaraquïna. Ucanwa Davidampi jakenacapampejj imantatäsipcaraquïna. Saúl reyisti uca puturuw mantaraquïna samart'añataqui.\nUcat Davidan jakenacapajj uñjasin sapjjäna: —Cuntejj Tatitojj arsctam ucajj jichhüruw phokhasi. ‘Uñisirimjja amparamaruw catuyäma’ sasa. Cuntejj jichhajj muncta uca jupampejj luram —sasa. Uqhamasti Davidajj wali amuyumpi, c'achhata sartasinsti, Saúl reyin capapat mä jisc'a punta qhuchhokaraqui;\nucampisa uca qhuchhokatatsti wali amtaraquïna chuymapanjja.\nUcat jakenacaparojj saraquïna: —¡Tatitojj jan aytayquitpati amparajja nayan reyejj contra! ¡Jïsa, jupajj reyiwa. Tatituw juparojj ajllisiraqui reyïñapataqui! —sasa.\nUqhamatwa Davidajj jakenacaparojj jarct'äna, janiraquiw Saúl reyirojj llamct'aycänti, ucatsti reyejj putut mistuwayjjasinjja sarawayjjänwa.\nUcampisa Davidajj pututjja khepapat mistuniraquïnwa, ucat art'araquïna: —¡Jach'a rey, jach'a rey! —sasa. Saúl reyisti cutiquipstanisin khepa uñtasiniraqui, ucatsti Davidajj wali ajjsartañ chuymampiw orakcama alt'asiraquïna,\nsaraquïnwa: —Jach'a reyisti, ¿cunataraqui qhitinacatejj nayjjat jan walinac parlapqui ucanacaru ist'isti, nayajj juma contra cunsa thakquirista uqhama?\nJuma jach'a reyejj jichhajj jumapachaw amuytajja; Tatitojj jach'a reyjja amparajjaru catuycchitu ucasa, qhaya putunjja, ucampisa janiw nayajj jiwayañ muncäyätti jach'a reyirojja, jan ucasti juparojj perdontwa, ucatsti saraquïyätwa: ‘Jupajj jach'a reyiwa, Tatituw juparojj ajllisiraqui’ sasa.\n“Wali sum uñtanim, jach'a rey, cuna apt'atäctejj uca. Acasti capaman puntapawa, qhitirutejj nayajj chekpachansa jiwayquiriscäyäta ucana. Ucampisa jichhajj jumajj, jach'a rey, amuyasimaya, nayajj chekpachapuni jan cuna ñankha lurañsa, ni jamasat lurañsa, uqhamarac reyir jan ist'añsa nayan janipuni amtatajja. Ucampisa jach'a reyejj nayarojj jiwayañataquiw arcanakascaquitu.\n¡Tatituy jichhajj jiwasa paniniru uñjistpan, ucatsti juchañcharaquitpan juma contra juchajj utjchitu ucapachajja! Ucampisa nayajj janipuniw amparajj aytcäti jach'a rey contrajja.\nNayra tiempo mä säwisti saraquiwa: ‘Ñankha lurañajj ñankha jakenacatwa juti’ sasa. Uca laycu nayajj janipuniw jach'a reyi contrajj amparajj aytcäti.\nUqhamarusa, ¿qhitin khepapsa Israelan reyipajj mistunejja? ¿Qhitirus arcnakasquejja? ¡Nayaru, qhititejj mä anu jiwatjamäcta, mä c'utiru uñtataquiraquïtwa!\nUca laycu, Tatituqui jiwasa paninirojj uñj-jjestpan. ¡Juparaqui naya toketjja uñjitpan, jach'a reyitsa arjjataraquitpan!”\nCunapachatejj Davidajj parlañ tucuyjjän ucqhasti, Saúl reyejj jach'at art'asiraquïna: —¡Jumätawa, David, nayan wawajjajja, jumaw parlasquista! —sasa. Ucatsti jacht'asisaw,\nDavidarojj säna: —Chekpachansa jumajj amuyunïtawa. Nayarusti asquimpiw cuttayistajja, juma contra ñankha luratajjatjja.\nJichhajj jumajj uñacht'ayistawa, chekpachapuni nayan asquejja munascatama. Tatitojj juman amparamaru nayarojj catuycchitu ucasa, janiw jiwayquistati.\nChekpachansa, janiw qhitis uñisiripar jicjjatasajj aqhamaqui jan cuna lurasajj qhitanuccaspati. Uca laycu, Tatituy jumarojj asquimpi cuttaypan, cuntejj jichhajj jumajj nayampi lurcta take ucanacata.\nJichhasti nayajj amuytwa, chekpachansa jumaw Israelan reyipäyätajja, juman irpatasti Israel marcajj nayraruw sartaraquini.\nJichhajj Tatitun sutipjjaru juramento lurarapita, wawanacajjaru jan jiwarayañamataqui, uqhamarac familiajjan sutipsa jan chhaktayañamataqui.\nDavidasti Saúl reyitaquejj juramento lurarapïna, ucatsti reyejj palacioparuw cuttanjjäna. Davidasti jakenacapampejja cawqhanccäntejj uca jach'a imantasiñaruw cuttawayjjäna.


Éxodo 22 QA97 - “Qhititejj mä vacsa, jan ucajj mä - Bible Search\nJan wali luratanac asquichañataqui leyinaca\n1“Qhititejj mä vacsa, jan ucajj mä ovejsa lunthatasin qharsuni, jan ucajj aljanisa ucajja pagañapawa vacatjja pheska vacanaca, ovejatsti pusi ovejanaca.\n2“Ucampis lunthatarutejj lunthatasquir catjasina nuwjas jiwayapjjani ucajja jiwayirejj janiw juchañchatäcaniti. 3Ucampis urutejj jiwayani ucajja, jiwayirejj juchañchatäniwa.\n“Ucatsti lunthatajj pagañapawa cunanactejj lunthatqui ucanacata. Ucampis jan kollkenïcchiti pagañataqui ucajja, waquisiwa lunthatajj aljatäñapa uqhamata lunthatqui uca yänacan alapa pagatäñapataqui.\n4“Ucampis lunthatat uywatejj jacquirpach amparapan jicjjatatäni ucajja pagañapawa mä uqhampi vacatsa, asnotsa, ovejatsa.\n5“Uqhamarac qhititejj uywanacap ananucusina maynina pasto jarc'ataparusa, jan ucajja yapuparusa mank'suychi ucajja, uywanejj waquisiwa pagañapa suma pastopampi jan ucajj yapupampisa.\n6“Uqhamarac qhititejj nina phichhasina maynin orakepanquir pastonaca, trigo callchanacsa, jan ucajj trigo yapsa naqhantaychi ucajja, uca nina phichhir jakejja pagañapawa cunanactejj ninajj naqhantqui ucanacatjja.\n7“Qhititejj mayni masiparu kollkepsa, jila alani yänacapsa catuyaschi imarapiñapataqui, ucampis lunthatatejj uca imir jaken utapat uca yänac lunthatchi, ucatsti lunthatatejj catjatächi ucajja pagañapawa. 8Ucampis lunthatarutejj jan jicjjatapcani ucajja utanejj jilïri jakenacan ucaruw irpañapa, ucanwa jupajj khana arsuñapa masipajj catuyasqui uca yänacarojj janipunit llamct'qui, ni uñjcaraquisa lunthatirjja uca.\n9“Uqhamarac cunanactejj engañasipcani mä vacatsa, mä asnotsa, mä ovejatsa, cuna isinacatsa, jan ucajj cuna yänacas chhakchi; ucatsti maynitejj sischi acajj nayanquituwa sasa, ucapachajja uca pani jakenacajj jilïri jakenacan ucaru irpatäñapawa, ucatsti qhititejj juchanïcani ucajja maynirojj mä uqhampi pagañapawa.\n10“Uca quipcarac maynitejj masiparu catuyascchi asnsa, vacsa, ovejsa, jan ucajj cuna uywsa; ucatsti uca uywatejj jiwjjchi, usuchjatächisa, jan ucajj lunthatas lunthatchi, ucatsti jan qhitisa uñjcchiti ucajja, 11uywanac catuyatäqui uca jakejja Tatitun sutiparuw juramento lurañapa, masipajj catuyasqui uca uywa jan imantatapa, ni uñjatapatsa. Ucampis uywanejj arunacaparojj iyawsañaparaquiwa, ucatsti maynejja janiw cunsa pagañapäquiti. 12Ucampis jupan uñjcatatejj uca uywa lunthatapjjchi ucajja, uywanirojj pagañapawa. 13Uqhamarac mä uywarutejj montenquir khoru animalajj catusa mank'antchi ucajja, uca jiwat animal jilt'jja apaniñapawa uñjjatañataqui, uqhamata jani pagañataqui.\n14“Uqhamarac qhititejj cuna uywa mayt'aschi, ucatsti uca uywatejj jan dueñopans uñjata jiwayatächi, jan ucajj usuchjatächisa ucajja, mayt'asirejja dueñoparojj pagañapawa. 15Ucampis dueñopatejj ucancascchïna ucajja janiw cunsa pagañapäquiti. Jan ucasti arrendjatächi ucajja arrendocwa pagañapajja.\nJakenacan suma sarnakapjjañapataqui leyinaca\n16“Qhititejj jan chacha uñt'iri mä soltera tawakoru jan parlatäquipana burlasis warmiscchini ucajja waquisiwa uca tawakon awquiparu pagañapa, ucatsti uca tawakompiraquiw casarasiñapajja. 17Ucampis tawakon awquipatejj jan uca waynampi casarasiñapa muncchini ucajja waquisiwa uca waynajj pagañapa kawkhtejj jan chacha uñt'iri tawakorojj pagañajj waquisqui uqhamarjama.\n19“Qhititejj mä uywampi k'añusqui ucajja jiwañapawa.\n20“Qhititejj yakha diosanacaru sacrificio loktascchi, Tatituru loktañat sipansa ucajja jiwañapawa.\n21“Jaya marcanquir jakerusti janiw nuwätati, ni llaquisiyätasa, jumanacasti uca quipca jaya marcanquir jakenacäpjjaraquiyätawa Egipto marcanjja.\n22“Janiw jan walinac lurasina t'akhesiyapjjätati viudanacarusa, ni wajchanacarusa, 23jumanacatejj t'akhesiyapjjäta ucajja jupanacajj nayaruw arnakasipjjetani, ucatsti nayajj jupanacan arnakasitanacapjja ist'äwa. 24Ucatsti nayajj coleratajja, jumanacarojj espadampcamaw jiwarayapjjäma, ucatjja uca quipcaraquiw warminacamasa viudanaca, uqhamarac wawanacamas wajchanaca kheparapjjani.\n25“Kollktejj mayt'äta marcajjanquir mä pobre jakejj jumampi jacqui ucaru, ucatsti janiw jumajj kollke mayt'irjama tucütati, ni interesanacsa mayiraquïtati. 26Ucampis uca kollke mayt'asir jaketejj isipa jaytawayätam ucajja jumajj inti jalantarojj cutt'ayanjjätawa uca isipjja. 27Uca isipaquiw utji thayata jarct'asiñataquejja. Jan cutt'ayancasma ucajja, ¿cunampis iquispajja? Ucat jupatejj nayaru arnakasitaspa ucajja ist'iristwa arnakasitanacapjja, nayasti qhuyapayasirïtwa.\n28“Janiw Dios contrajj jan walinac parlätati, uqhamarac marcaman apnakqui uca jilïrirusa janiw maldiciraquïtasa.\n29“Janiw khept'ätati nayatac ofrendanac apaniñjja take cosechanacamata, take vinonacamata.\n“Jilïr wawamjja nayaruw catuyjjaraquïtata, 30uca quipcaraquiwa vacanacamana, ovejanacaman nayrïr kallunacapsa nayar catuyjjetäta. Aca uywanacaman kallunacapasti wawachatatjja pakallko uruwa taycapampïscañapa, ucatsti quimsakallko urunwa nayaru churjjetäta.\n31“Ucampis jumanacajja nayar loktasit jakenacäpjjätawa, uca laycusti janiw mank'apjjätati pampanquir animalanacan tucjat aychjja, jan ucasti anunacaruw uca aychjja liwjjaruyjjapjjäta.


Jutir urunakaw kunjams llikan yatichatäni ukxat amtank uñt’ayäxa, jisk’a wawanakatak jach’a yatiqañ utanakatakiw amtanakax utjani sasaw jichhürux tata Víctor Hugo Cárdenasax arsuwiyi, jupax Yatichañ P’iqichirirakiwa.\n“Llikan yatichañxatw amtanak wakt’ayasipktha. Jichhakamax janiw ukxatx kamachinakax utjkiti. Tukuyxasipktwa; ukhamïpanx juk’amp jayp’uw markasarux llikan yatichañxatx amtanakax uñt’ayatäni (…) jach’a yatiqañ utanakataki, wayna tawaq yatiqañ utanakataki, wawanakan yatiqañ utanakapataki, yatiqañ qalltir wawanakataki, tantiy jatiqañ utanakataki, yatichirïñatak yatiqañ utanakataki ukhamarakiw yaqhanakatakisa” sasaw tata Cárdenasax arsuwiyi.\nJawsasiñ markasan apnaqapki uka qullqichir utanakaruw yatiqirinakar Yatichañ P’iqichirin llika janjapar inak mantayapxañapatak mayita, llikan yatiqañutjañapataki sasins arsuwiyarakiwa.\n“Aka simanax 120.000 ukjaniruw yaticht’atäski. Mayni yatichirix patakaniruw inak yatichapxiristha sasaw sawiyapxitu, yatichirinakan uñt’ayasipxañapataki, llikan yatichäw apnaqañ apnaqasipkañapatakiki, anqa markanakan yäqat luqtäw katuqapxañapataki” sasaw tata Cárdenasax arsuwiyi./RAR